Tiada kenaikan tarif elektrik 1 Julai - 31 Disember 2022

KUALA LUMPUR, 16 Ogos - Tiada kenaikan tarif elektrik bagi tempoh 1 Julai hingga 31 Disember 2022 kepada semua pengguna di Semenanjung.Kadar yang sama akan dibayar oleh pengguna seperti sepanjang enam bulan pertama tahun ini berdasarkan penggunaan elektrik masing-masing. Menteri Tenaga dan Sumber Asli, Datuk Seri Takiyuddin Hassan berkata kerajaan menampung kos keseluruhan subsidi berjumlah RM5.8 bilion yang sepatutnya dilepaskan kepada semua pengguna elektrik di Semenanjung bagi mengekang kenaikan tarif elektrik tersebut. "Kementerian juga akan terus melaksanakan pelan komunikasi yang komprehensif dan mudah difahami oleh rakyat. Sebagai langkah awal, mulai Julai 2022, jumlah subsidi bil elektrik yang ditampung oleh Kerajaan telah dipaparkan dalam bil elektrik bulanan setiap pengguna supaya rakyat memahami dan menghargai subsidi ditanggung oleh Kerajaan bagi seunit elektrik yang digunakan," kata Takiyuddin di sini.

(Takiyuddin menjawab pertanyaan Senator Dr Wan Martina Wan Yusoff di Dewan Negara)

Takiyuddin juga memaklumkan, semakan pelarasan tarif elektrik di bawah Mekanisme Pelepasan Kos Tidak Seimbang (ICPT) yang berikutnya akan dilaksanakan mulai 1 Januari hingga 30 Jun 2023. Berdasarkan analisis daripada Suruhanjaya Tenaga (ST), harga bahan api di pasaran global masih kekal tinggi berikutan impak peperangan di antara Rusia dan Ukraine sejak Mac 2022 dan permintaan bahan api arang batu yang tinggi daripada negara-negara luar. Justeru, pihak kementerian telah merancang beberapa pelan mitigasi jangka panjang bagi mengatasi krisis tenaga dan kos ICPT yang dijangka meningkat.Antara pelan itu adalah mengutamakan bahan api yang paling murah untuk penjanaan elektrik dan seterusnya akan mencadangkan kepada Jemaah Menteri mengenai pemberian subsidi bil elektrik secara bersasar untuk tempoh kitaran ICPT yang akan datang.


KPKT rancang pemajuan kediaman bagi warga emas

KUALA LUMPUR, 16 Ogos- Kementerian Perumahan dan Kerajaan Tempatan, (KPKT) merancang untuk menyediakan mekanisme pemajuan kediaman bagi warga emas yang bercirikan kemudahan kesihatan, rekreasi, kehidupan berdikari dan banyak lagi elemen kerohanian serta unsur budaya masyarakat Malaysia yang dapat diterapkan. Ia berikutan Malaysia dijangka akan menjadi negara tua pada tahun 2030 dengan 15.3 peratus penduduk akan berada dalam lingkungan umur 60 tahun dan ke atas.

(Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib)

Menurut Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib, garis panduan Perancangan Fizikal Warga Emas terdapat dalam PLANMalaysia."KPKT juga melalui PLANMalaysia telah mengeluarkan garis panduan Perancangan Fizikal Warga Emas yang memberikan panduan perancangan fizikal dalam merancang, membangunkan dan merekabentuk petempatan atau residensi warga emas seperti perumahan khas warga emas bagi perumahan bertanah iaitu biasa atau strata; perumahan berbilang tingkat; dan bangunan binaan khas," katanya Tambah beliau lagi, trend global menunjukkan warga emas berkeinginan untuk kekal aktif, sihat dan hidup berdikari serta mengelakkan pengasingan sosial golongan tersebut memiliki tahap produktiviti yang tinggi berdasarkan pengalaman mereka sebelum ini dan juga berupaya menyumbang kepada pembangunan negara. Datuk Seri Dr Ismail menjawab pertanyaan Senator Datuk Ras Adiba Mohd Radzi, apakah usaha Kementerian dalam penyediaan perumahan yang inklusif dan kebolehcapaian yang baik menjelang Malaysia sebagai negara tua pada tahun 2030 serta nyatakan antara inisiatif penyediaan perumahan sebagai destinasi persaraan warga emas.


17 Terselamat van sekolah terbabas

SUNGAI PETANI, 16 Ogos- 16 pelajar sekolah dan seorang pemandu van cedera selepas kenderaan yang dinaiki terbabas dipercayai terbabas sendiri ke dalam parit di Jalan berdekatan Taman Rhu Tikam Batu, Sungai petani, Kedah pagi tadi.Penolong Pengarah Bahagian Operasi Pegawai Kanan Bomba 1 Mohamadul Ehsan Mohd Zain berkata tiada mangsa yang tersepit di dalam van terbabit .

(Foto Jabatan Bomba dan Penyelamat Malaysia Negeri Kedah)

Katanya menerusi kenyataan, pemandu van berumur lingkungan 50-an cedera ringan di bahagian kepala.Manakala seorang kanak-kanak perempuan berusia lingkungan 8 hingga 10 tahun patah tangan dan 15 kanak-kanak lelaki dan perempuan lain berumur 7- 12 tahun cedera ringan.Mohamadul Ehsan berkata pihaknya menerima panggilan kejadian itu kira-kira pukul 7.40 pagi dan bomba seramai 10 keanggotaan dari Balai Bomba dan penyelamat Tikam Batu dan Sungai Petani dikejarkan ke tempat kejadian.Kesemua mangsa di beri rawatan awal oleh unit EMRS dan membawa mangsa iaitu 2 kanak-kanak lelaki dan 1 kanak-kanak perempuan ke Hospital Sultan Abdul Halim, Sungai Petani, Manakala mangsa yang lain telah dibawa oleh pihak Kementerian Kesihatan.Operasi tamat sepenuhnya jam 8.48 pagi


Tidak akan tutup semula sektor ekonomi dan sempadan negara, tarik keyakinan pelabur luar

PUTRAJAYA, 16 Ogos - Langkah kerajaan untuk tidak menutup kembali sektor ekonomi dan sempadan negara pasca pandemik COVID-19 menyumbang kepada peningkatan jumlah pelabur luar ke dalam negara.Menurut Perdana Menteri, Datuk Seri Ismail Sabri Yaakob keputusan tersebut antara faktor yang memberi keyakinan kepada pelabur luar.Ini sekali gus membolehkan aktiviti perniagaan dijalankan dengan sempurna dan terus meningkat.

(Perdana Menteri berucap pada majlis perjumpaannya bersama warga JPM)

"Sebelum ini kita buka beberapa bulan dan kita tutup semula. Jadi ia menimbulkan ketidakyakinan bahawa kalau kita buka adakah kita akan menutup semula.

"Tetapi dengan komitmen kerajaan kita mengatakan sekali kita sudah buka, kita tidak akan tutup lagi, walaupun apa yang berlaku kita tidak akan tutup lagi," kata Ismail di sini, pada majlis perjumpaan Perdana Menteri bersama warga Jabatan Perdana Menteri (JPM).

Beliau turut meminta agar kerenah birokrasi di semua peringkat kementerian, kerajaan negeri dan kerajaan tempatan dapat dikurangkan untuk melancarkan segala urusan pelabur.  Sekiranya isu itu dapat dikurangkan ekonomi negara akan bertambah baik.


Ismail Sabri minta penjawat awam pertahan kerajaan daripada dakwaan, fitnah

PUTRAJAYA, 16 Ogos- Perdana Menteri Datuk Seri Ismail Sabri Yaakob berkata kerajaan pimpinannya adalah kerajaan bersama yang menekankan konsep Keluarga Malaysia dan penjawat awam wajar mempertahankan kerajaan daripada pelbagai dakwaan dan fitnah kononnya pentadbirannya gagal.Pada majlis perjumpaan Perdana Menteri bersama warga Jabatan Perdana Menteri (JPM) di sini hari ini, Ismail Sabri berkata penjawat awam wajar mempertahankan kerajaan dengan melihat beliau sebagai ketua kerajaan dan mereka bukannya mempertahankan parti politik.Pada pertemuan itu, Ismail Sabri berkongsi kejayaan dikecapi kerajaan antaranya pencapaian cemerlang Keluaran Dalam Negara Kasar (KDNK) yang merekodkan pertumbuhan 8.9% pada suku kedua tahun ini, selain mewujudkan pekerjaan mencecah 400,000 serta prestasi nilai dagangan melepasi RM2 trilion."Apabila tuan puan mempertahankan, tuan puan tidak berpolitik. Jangan lihat saya sebagai pemimpin politik tetapi sebagai ketua kerajaan dan tuan puanlah anggota kerajaan."Kerajaan ini adalah kerajaan bersama. Sebab itu saya perkenalkan konsep Keluarga Malaysia sebab saya nak kita bersama anggap kerajaan ini sebagai satu keluarga," katanya.Perjumpaan itu turut dihadiri Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.Ismail Sabri berkata beliau mahu penjawat awam bekerja sebagai satu keluarga dan tidak bekerja dengan budaya silo."Saya tak nak isu lama bekerja dalam keadaan silo. Kita mesti bekerja bersama, kita punyai tanggungjawab bersama, kita tak boleh bergerak secara silo lagi tetapi mesti bekerja secara keluarga kerana cara silo sebenarnya akan sebabkan kegagalan kepada sesuatu tindakan atau perancangan," katanya.Bagi membolehkan ekonomi negara bertambah baik, Ismail Sabri mahu penjawat awam mengurangkan kerenah birokrasi terhadap pelabur memandangkan ia sering dibangkitkan kumpulan itu semasa beliau mengadakan lawatan ke luar negara. "Banyak kementerian terlibat dalam perkara yang sama dan akhirnya menyebabkan kelewatan. Bagi pelabur, peniaga, masa adalah sangat penting. Lewat kelulusan akan sebabkan kerugian pada mereka," katanya kerajaan telah bersetuju mewujudkan unit #MyMudah bagi menangani isu birokrasi.Unit #MyMudah akan ditubuhkan di semua kementerian dan agensi persekutuan, kerajaan negeri serta pihak berkuasa tempatan (PBT) bagi memudahkan urusan perniagaan di seluruh negara.

Perdana Menteri Datuk Seri Ismail Sabri Yaakob (kanan) menyampaikan amanat kepada warga kerja Jabatan Perdana Menteri (JPM) pada majlis perjumpaan dengan warga itu bagi bulan Ogos 2022 di Dataran Perdana Putra hari ini / FOTO BERNAMA

Mengimbau kejayaan kerajaan merintis kerjasama dengan pembangkang menerusi Memorandum Persefahaman (MoU) Transformasi dan Kestabilan Politik, Ismail Sabri berkata ia bagi membolehkan kerajaan menumpukan kepada perkara besar seperti kestabilan politik dan pemulihan ekonomi negara.Malah menerusi MoU itu, Rang Undang-undang Anti Lompat Parti berjaya diluluskan meskipun ia hangat dibahaskan di Parlimen."Dari sudut ekonomi kita telah berjaya, Rang Undang-undang Anti Lompat Parti juga telah lulus 100% oleh Ahli Dewan dan kita akan memperkenalkan Rang Undang-undang Pendanaan Politik," katanya.Mengenai pengasingan kuasa, Ismail Sabri berkata kerajaan akan memperkenalkan Akta Perkhidmatan Parlimen.Ismail Sabri mengiktiraf kejayaan kerajaan hari ini tidak akan tercapai tanpa sokongan dan dokongan semua penjawat awam."Teruskan kerja baik untuk membantu kerajaan menyelesaikan segala masalah untuk kepentingan rakyat," katanya. -BERNAMA


100 Peserta sertai Program Kembara Merdeka FELDA

MATA AYER, 16 Ogos- Seramai 100 peserta terdiri anak muda Pertubuhan Kami Anak Felda Wilayah Alor Setar menyertai Program Kembara Merdeka FELDA Wilayah Alor Setar.Bertepatan dengan sambutam Bulan Kebangsaan ini, semangat patriotisme yang tinggi ditonjolkan generasi muda yang cintakan negara.

(Majlis Pelancaran Program Kembara Merdeka Pertubuhan Kami Anak Felda Malaysia Wilayah Alor Setar di sini)

Menurut Timbalan Pengarah FELDA Wilayah Alor Setar, Mohd Rohanas Mohd Nor, kemerdekaan bukan hanya bebas dari penjajahan secara fizikal namun kini beralih kepada penjajahan secara maya dimana masyarakat perlu bijak menilai sebarang maklumat yang sahih dan tepat agar minda kita tidak dijajah dengan anasir yang negatif.Beliau ditemui pada Majlis Pelancaran Program Kembara Merdeka Pertubuhan Kami Anak Felda Malaysia Wilayah Alor Setar.Program yang berlangsung di Felda Mata Air, Padang Besar akan menjelajah kesemua 13 rancangan FELDA Wilayah Alor Setar sehingga 30 Ogos ini sempena Sambutan Hari Kebangsaan ke-65


3 projek besar bakal dibina di Kelantan, atasi isu bekalan air

KUALA LUMPUR, 16 Ogos - Kelantan akan menerima tiga projek besar bagi mengatasi masalah bekalan air terawat di negeri itu.  Menurut Menteri Alam Sekitar dan Air (KASA), Datuk Seri Tuan Ibrahim Tuan Man ia merangkumi pembinaan loji takungan air di Machang dengan kapasiti 500 juta liter sehari dengan kos pembinaan sebananyak RM1.3 bilion.  Seterusnya projek kedua ialah di kawasan Pasir Putih yang mampu membekalkan sehingga 50 juta liter air sehari manakala satu lagi di Pasir Mas.  Bagaimanapun, menurut Tuan Ibrahim tarif air tidak akan dinaikkan bagi kegunaan domestik meskipun kos bagi merawat air bawah tanah adalah tinggi.

(Tuan Man menjawab soalan tambahan yang dikemukakan Datuk Dr Ahmad azam Hamzahdalam persidangan Dewan Negara)

"InsyaAllah usaha yang dibuat oleh kementerian, kita melihat kita berada di landasan yang betul dan kita telah meluluskan untuk tarif air bagi bukan domestik, manakala bagi domestik kita memahami ekonomi rakyat kesusahan rakyat , jadi kerajaan menangguhkan atau tidak naik tarif air untuk domestik dan kita hanya beri kepada kawasan kawasan industri, itu pun kenaikan sekadar RM5," kata Tuan Man.


Felda Wilayah Jengka semarak sambutan Bulan Kemerdekaan

JENGKA, 16 Ogos- Lebih 250,000 Jalur Gemilang dan Bendera Hitam Putih Negeri Pahang dijangka dikibarkan sempena sambutan Bulan Kemerdekaan Negara ke-65 di premis kediaman dan premis perniagaan di 37 rancangan Felda Wilayah Jengka tahun ini, sempena sambutan Hari Kebangsaan.  Pengerusi Biro Sosial dan Kemasyarakatan Gabungan Jawatankuasa Kemajuan dan Keselamatan Rancangan Wilayah Jengka (JKKR) Razak Daud berkata, peneroka memasang bendera-bendera tersebut secara bergotong-royong.  Menurutnya, pada sambutan bulan kemerdekaan tahun lepas setiap rancangan felda mengibarkan purata 6,000 Jalur Gemilang tetapi tahun ini dijangka meningkat kepada 10,000 Jalur Gemilang di setiap 37 rancangan felda.  Malah bagi memeriahkan sambutan Hari Kemerdekaan, Pejabat Felda Wilayah Jengka telah pun mengadakan pertandingan menghias premis dengan Jalur Gemilang mengikut kreativiti berdasarkan tema `Keluarga Malaysia Teguh Bersama'.  Tambah beliau, pemasangan Jalur Gemilang itu merupakan inisiatif dan daya kreativiti penduduk masing-masing.

Antara penduduk Felda Jengka 24 memasang bendera sempena sambutan Hari Kebangsaan di sekitar felda tersebut

Razak yang juga Ketua Peneroka Felda Jengka 24 mengakui teruja dengan kerjasama penduduk termasuk generasi baharu felda bergotong royong dan mengibarkan Jalur Gemilang.  Sementara itu, penduduk turut teruja dan semangat setelah hampir dua tahun tidak menyambutnya akibat pandemik COVID-19.


Kubu lama di Kampung Bertam Baru dipelihara, untuk tatapan generasi akan datang

GUA MUSANG, 16 Ogos - Sebuah kubu pertahanan berusia 80 tahun di Kampung Bertam Baru, di sini kekal menjadi tinggalan sejarah.Terletak berhampiran Balai Polis Bertam, kubu lama itu tidak pernah dilupakan penduduk tempatan dan masih dijaga penduduk kampung sebagai kenangan untuk tatapan generasi baharu.  Seorang warga emas Kampung Bertam Baru, Mat Lia Senik, 80, berkata kubu itu pernah menjadi tempat tentera negara berselindung dan menyerang komunis yang cuba memasuki kampung berkenaan.  Ketika zaman itu katanya, penduduk di kampung berkenaan kerap diganggu pihak komunis.

(Antara penduduk setempat yang menjaga kubu lama di Kampung Bertam Baru)

"Ketika zaman perang Jepun dahulu, apabila orang Inggeris kalah mereka serah diri kepada Jepun la. Semasa pemerintahannya, kubu ini dibina, untuk menjaga orang Inggeris," kata Penduduk tempatan, Mat Lia Senik di sini. Penduduk kampung Bertam Baru akan membersihkan dan memasang bendera di sekitar kawasan kubu itu setiap kali sambutan Hari Kebangsaan.  "Kubu itu ada juga diteroka untuk tujuan tanaman dan sebagainya. Jadi yang ada kini sebagai kenangan adalah jambatan ini, depan balai polis. Itu adalah kubu kekal semasa darurat dulu. Jadi kini masih ada. Masih dalam keadaan baik," kata Hanafi Jusoh. "Peninggalan kubu itu bagi memudahkan kawalan keselamatan jadi, sehingga kini kubu itu kalau kita lihat masih lagi dijaga dengan diletakkan satu papan tanda kubu peninggalan penjajah. Jika kita lihat hari ini, sempena sambutan kemerdekaan, diletakkan bendera dengan kawasan telah dibersihkan untuk generasi masa depan. Mudah-mudahan dapat mengembalikan kenangan semasa pemerintahan komunis dulu," Naim Sulaiman.  Kubu tersebut dipercayai dibina pada tahun 1942 ketika zaman penaklukan tentera Jepun di Tanah Melayu dan diletakkan satu papan tanda sebagai peringatan kubu peninggalan zaman penjajah.


Projek MARA Digital Mall diteruskan, wujudkan usahawan teknologi Bumiputera - PM

KUALA LUMPUR, 16 Ogos- Majlis Amanah Rakyat (MARA) diarah meneruskan projek MARA Digital Mall bagi membuka peluang kepada anak muda Bumiputera membabitkan diri sebagai usahawan teknologi maklumat (IT) yang merupakan trend terkini dan masa depan. Perdana Menteri Datuk Seri Ismail Sabri Yaakob berkata tinjauan mengejutnya ke pusat membeli-belah itu mendapati peniaga mampu untuk meneruskan perniagaan kerana jualan semakin meningkat.

(Perdana Menteri Datuk Seri Ismail Sabri Yaakob/Foto Bernama)

Dalam catatan di laman Facebooknya, beliau bagaimanapun berkata, peniaga memerlukan sokongan daripada MARA seperti promosi, bantuan pinjaman termasuk pengurangan kadar sewa. Pembukaan MARA Digital Mall sebagai pusat jualan peralatan telekomunikasi dan IT pada 2015 dicetuskan beliau yang pada ketika itu Menteri Kemajuan Luar Bandar dan Wilayah.Beberapa MARA Digital Mall telah diwujudkan iaitu di Shah Alam, Selangor; Kuantan, Pahang dan Ipoh, Perak. Selain itu beberapa lagi lokasi sudah dikenal pasti untuk dibangunkan termasuk Larkin, Johor, Kuala Terengganu, Terengganu, Kota Bharu, Kelantan, Kuching, Sarawak serta Kota Kinabalu, Sabah.


Perkhidmatan kargo ASEAN Express bakal manfaat pengimport barangan elektrik dan elektronik

BANGKOK, 16 Ogos - Perkhidmatan tren kargo ASEAN Express merentasi Malaysia, Thailand dan Laos akan memulakan perkhidmatan komersil pada Oktober ini, dimana syarikat pengeksport dan pengimport di rantau ini akan mempunyai satu lagi pilihan mod pengangkutan. Perkhidmatan ASEAN Express merupakan hasil kerjasama strategik Keretapi Tanah Melayu Berhad (KTMB) dan pengendali keretapi Thailand, State Railway of Thailand (SRT) dan Laos Railways yang akan memanfaatkan sektor logistik dan pengangkutan masing-masing."Pihak KTMB telah menerima tempahan awal untuk menggunakan perkhidmatan tren ASEAN Express ini bagi penghantaran kontena maritim dan perkhidmatan ini akan menjana pendapatan tambahan sebanyak RM9 juta setahun kepada KTMB," menurut KTMB dalam satu kenyataan.KTMB berkata perkhidmatan tren kargo ASEAN Express dengan kos yang lebih kompetitif bakal menjadi pilihan utama pengimport barangan elektrik dan elektronik.Perjalanan ASEAN Express sejauh 2,206km dari Malaysia ke Laos akan mengambil masa 72 jam.Pada Isnin, satu majlis flag off perkhidmatan percubaan (dry run flag off ceremony) ASEAN Express telah diadakan di Bang Sue Grand Station di sini.

Upacara itu telah disempurnakan Ketua Pegawai Eksekutif KTMB Mohd Rani Hisham Samsudin dan Gabenor SRT Nirut Maneepan.Hadir sama ialah Ketua Setiausaha Kementerian Pengangkutan Malaysia Datuk Isham Ishak dan Duta Besar Malaysia ke Thailand Datuk Jojie Samuel.KTMB berkata kerjasama strategik perkhidmatan tren kargo merupakan satu pengiktirafan kepada Malaysia apabila syarikat keretapi negara Thailand dan Laos memberikan kerjasama penuh untuk menjayakan perkhidmatan ini.ASEAN Express akan menawarkan kapasiti 80 Twenty Equivalent Units (TEUs) sehala seminggu. Dari Thanaleng di Laos, kargo yang dibawa akan berhubung dengan beberapa wilayah di selatan China seperti Kunming, Chengdu dan Chongqing melalui ibu negara Laos, Vientiane.Sementara itu, SRT berkata perkhidmatan percubaan tren kargo dari Padang Besar di Malaysia ke Nong Khai (Thailand) dan Thanaleng (Laos) akan mempergiatkan perdagangan sempadan selain menghubungkan perkhidmatan rel ketiga-tiga negara.


Murid tahun enam maut disambar petir ketika guna telefon bimbit

GUA MUSANG, 16 Ogos- Seorang murid tahun enam maut selepas dipercayai disambar petir ketika sedang bercakap menggunakan telefon pintar dengan rakannya di Kampung Baru Sungai Raya Luar di sini, semalam.  Kejadian yang berlaku kira-kira pukul 4.50 petang itu menyebabkan mangsa, Nur Asyqin Qistina M. Nor Zawawi, 12 tahun yang merupakan murid Sekolah Kebangsaan (SK) Kuala Betis ditemui terbaring di atas tilam bilik tidurnya dengan kesan terbakar di bahagian lengan.  Menurut bapa mangsa, M. Nor Zawawi Awang, 54, ketika kejadian, dia baharu selesai solat Asar di surau hadapan rumahnya sebelum terdengar bunyi dentuman petir yang kuat.  "Isteri datang memaklumkan bekalan elektrik di rumah terputus. Saya pulang ke rumah dan memeriksa kerosakan sebelum kembali ke surau. Tidak lama kemudian isteri datang memaklumkan anak saya ditemui tidak sedarkan diri."Sebaik tiba di rumah, saya lihat Nur Asyqin Qistina sudah tidak sedarkan diri dan terdapat kesan terbakar pada tangan kanan dan tilam selain terdapat telefon bimbit berhampiran."Dia mungkin kena panah petir ketika menggunakan telefon bimbit berdasarkan kesan terbakar di tangan selain telefonnya juga rosak.

Nur Asyqin Qistina M. Nor Zawawi

"Apa yang berlaku sangat mengejutkan kami sekeluarga namun kami reda dengan apa yang berlaku," katanya ketika ditemui di Jabatan Forensik Perubatan Hospital Gua Musang, di sini, hari ini. Tambahnya, mayat anaknya dibawa ke Hospital Gua Musang untuk dibedah siasat sebelum proses pengebumian di Tanah Perkuburan Islam Kuala Betis.


Sarawak tumpu pelancong tidak kisah berbelanja, demi perkhidmatan terbaik

KUCHING, 16 Ogos - Penggiat sektor pelancongan Sarawak harus memfokus kepada menarik lebih ramai pelancong premium yang tidak keberatan berbelanja lebih untuk mendapatkan perkhidmatan yang baik sepanjang berada di negeri itu.Premier Sarawak Tan Sri Abang Johari Tun Openg berkata dalam hal ini, negeri itu perlu terus menambah baik infrastruktur dan perkhidmatan hospitalitinya bagi memastikan pelancong berpuas hati dengan apa yang ditawarkan.

(Abang Johari (kiri) hadir majlis makan malam Persatuan Hotel Malaysia)

"Bagi Sarawak, kami mahukan pelancong premium. Itulah sebabnya kami menganjurkan acara perniagaan dan kami menganjurkan Rainforest (Festival Muzik Hutan Hujan Sedunia bagi menarik pelancong). Mereka ini adalah pelancong istimewa, mereka bukan pelancong massa,” katanya ketika berucap pada majlis makan malam Persatuan Hotel Malaysia di sini semalam.

Beliau berkata kerajaan negeri telah merancang untuk mewujudkan sebuah pusat kesihatan berhampiran Pantai Damai di Santubong dekat sini yang bakal menjadi satu lagi tarikan bagi pelancongan perubatan di Sarawak."Selain itu, dua hotel bertaraf antarabangsa akan dibina di Sematan (bahagian selatan Sarawak di mana kita boleh menarik lebih ramai pelancong terutama pelancong perubatan dan pelancong premium," katanya. - BERNAMA


Hujan lebat, angin kencang akibatkan 21 buah rumah rosak

KEMAMAN, 16 Ogos- Hujan lebat beserta angin kencang yang melanda sekitar Bandar Ceneh Baru, Kemaman mengakibatkan 21 buah kediaman rosak.Berdasarkan laporan, antara kerosakan yang berlaku adalah bumbung rumah penduduk diterbangkan angin, rumah ditimpa dahan pokok dan juga menyebabkan kerosakan perabot serta barangan elektrik.  Menurut Ahli Dewan Undangan (ADUN) Air Putih, Abdul Razak Ibrahim berkata insiden ini adalah kali pertama yang berlaku di Bandar Ceneh Baru.  "Kita akan kira berapa rumah yang terkesan dengan bencana ini. Pengerusi JPKK akan membuat laporan dan kemaskini data penduduk terjejas dan kita akan guna Tabung Darul Iman untuk kita bantu apa yang patut terlebih dahulu," kata Abdul Razak kepada pemberita RTM.

(Ahli Dewan Undangan (ADUN) Air Putih, Abdul Razak Ibrahim menjelaskan kepadamedia berhubung insiden terbabit)

Bagi penduduk terjejas, Mustapa Abdullah dan Omai Kalsom Ahmad, redha dengan ujian tersebut selain mengharapkan bantuan dapat disalurkan dengan segera. "Kejadian waktu itu, saya lihat hari dah nampak gelap. Kemudian, angin bertiup sangat kencang. Saya pun mula laungkan azan, tak lama pada itu saya tengok bumbung rumah saya terbang. Saya cepat selamatkan diri takut ditimpa bumbung," kata Mustapa Abdullah."Masa kejadian itu saya di bilik mandi. Saya rasa angin sangat kuat dan saya keluar dari bilik air tu, tengok bumbung saya dah tercabut. Saya bergegas ke rumah ibu saya, rumah ibu saya pun berlaku perkara sama," kata Omai Kalsom kepada RTM.Tambah Abdul Razak, pihaknya sedang membuat bancian bagi mendapatkan anggaran sebenar kerosakan akibat ribut berkenaan agar bantuan susulan untuk membaiki kediaman yang terjejas dapat disegerakan.


Produk pelancongan Pahang, disambut baik wakil negara ASEAN

KUANTAN, 16 Ogos- Duta dan wakil ASEAN menyifatkan produk pelancongan di Pahang adalah unik dan boleh dipromosikan ke negara-negara anggota sebagai usaha memajukan industri pelancongan negeri berkenaan. Duta Besar Indonesia ke Malaysia, Hermono kagum melihat keunikan budaya, etnik dan produk tempatan Pahang dan ia tidak terdapat di negara lain. "Salah satu cara untuk mempererat hubungan antara negara adalah dengan hubungan diplomasi budaya yang kini giat dipromosikan oleh Kementerian Luar Negeri (Wisma Putra) untuk dalam penyatuan satu bangsa dengan bangsa lain untuk saling mengenal budayanya. Mungkin wujud persamaan tetapi ada juga hal lainnya yang boleh saya kira amat unik. Dengan diplomasi budaya ini, bukan sahaja hubungan kerajaan dapat dipertingkat malah rakyat dan juga masyarakat awam," kata Hermono kepada pemberita RTM pada program Explore Pahang With ASEAN Ambassadors and High Commissioners, di sini.

(Duta Besar Indonesia ke Malaysia, Hermono)

Perkara sama turut dizahirkan Duta Laos ke Malaysia, Viengsavanh Sipraseuth yang turut hadir ke program berkenaan."Ini satu penghormatan besar bagi saya kerana berpeluang melawat bandar raya Kuantan yang indah di tepi laut ini dan ini juga kali pertama saya ke sini dan saya sangat menikmati semua aktiviti. Terima kasih kepada Tourism Malaysia dan Tourism Pahang kerana menjemput kami, saya sangat seronok dengan semua aktiviti terutamanya batik lukisan," tambah Viengsavanh Sipraseuth.


Kes perolehan LCS, seorang bekas pengarah urusan akan didakwa hari ini

KUALA LUMPUR, 16 Ogos- Seorang bekas pengarah urusan syarikat akan didakwa di Mahkamah Sesyen Kuala Lumpur berkaitan kes penyelewengan perolehan Kapal Tempur Pesisir (LCS).

Menurut Suruhanjaya Pencegahan Rasuah Malaysia (SPRM), pertuduhan akan bermula pukul 9.00 pagi hari ini, di hadapan Hakim Suzana Hussin.Khamis lalu, SPRM menerusi satu kenyataan menyebut, suruhanjaya itu sudah melengkapkan siasatan.Seterusnya telah mengemukakan kertas siasatan dakwaan penyelewengan pembinaan LCS kepada Jabatan Peguam Negara.SPRM juga mencadangkan beberapa individu yang mempunyai kaitan dengan kes berkenaan, didakwa.Kes itu menjadi perhatian umum selepas Jawatankuasa Kira-Kira Wang Negara (PAC) mendapati lima kapal yang ditempah pada tahun 2013, gagal disiapkan meskipun RM6 bilion sudah dibayar.Jemaah Menteri pada Rabu lalu mengarahkan SPRM supaya menyegerakan siasatan.Projek pembinaan LCS merupakan perolehan terbesar dalam sejarah Kementerian Pertahanan dengan kos keseluruhan RM9 bilion bagi tempoh bermula 2013 dan dijangka siap dalam masa 10 tahun.


Selepas 6 hari hilang, warga emas ditemukan selamat

BATU PAHAT, 15 Ogos- Seorang warga emas yang dilaporkan sesat di kawasan ladang sawit di Kampung Parit Sayang, Senggarang, di sini sejak enam hari lalu ditemukan selamat, kira-kira pukul 11.30 pagi tadi. Mangsa, Painah Siwan, 79 tahun ditemukan lemah, 1.4 kilometer dari lokasi rumahnya. Komander Operasi, Penguasa Kanan Bomba Dua Ahmad Murad Saat memaklumkan, mangsa dijumpai orang awam, sebelum dibawa ke Hospital Sultanah Nora Ismail, Batu Pahat untuk rawatan lanjut. Warga emas itu ditemukan bersama sepasang selipar dan lidi sawit.

(Mangsa dijumpai orang awam, sebelum dibawa ke Hospital Sultanah Nora Ismail, Batu Pahat)

Dalam kejadian Rabu minggu lalu, Painah dilaporkan ke kebun sawit berhampiran rumahnya sebelum hilang. Gerakan mencari dan menyelamat digerakkan termasuk menggunakan khidmat anjing pengesan.


Dewan Negara lulus empat RUU

KUALA LUMPUR, 15 Ogos- Dewan Negara meluluskan empat Rang Undang-Undang (RUU) berkaitan kastam, eksais, zon bebas dan cukai pelancongan.RUU tersebut adalah RUU Kastam (Pindaan) 2022; RUU Eksais (Pindaan) 2022; RUU Zon Bebas (Pindaan) 2022 dan RUU Cukai Pelancongan (Pindaan) 2022.Ketika menggulung usul perbahasan RUU Kastam (Pindaan) 2022, Timbalan Menteri Kewangan II, Yamani Hafez Musa berkata pindaan tersebut bagi menambah baik perundangan percukaian negara selari dengan perubahan semasa perniagaan.Mengenai RUU Eksais (Pindaan) 2022, beliau menjelaskan ia dilaksanakan bagi memasukkan peruntukan baharu yang membolehkan fasilitasi tertentu diberikan kepada pembayar cukai. Ini ketika berlakunya kecemasan awam atau krisis kesihatan awam. Selain itu, Yamani memaklumkan bagi mengelakkan kemudahan bebas cukai disalahgunakan, Kementerian Kewangan sentiasa meminta Jabatan Kastam mempergiat kawalan dan pemantauan zon bebas cukai. Pertimbangan menjadikan satu-satu kawasan itu sebagai zon perdagangan bebas bergantung kepada kajian pembangunan ekonomi oleh kerajaan negeri. "Oleh itu kerajaan negeri yang memohon untuk mewartakan sesuatu kawasan sebagai satu zon bebas, mereka hendaklah memastikan bahawa aspek-aspek sumbangan kepada ekonomi dan sebagainya telah diambil kira. "Bukit Kayu Hitam sebenarnya telah diwartakan sebagai zon bebas pada tahun 1996 lagi, manakala Padang Besar bukannya kawasan zon bebas tetapi terdapat kedai bebas cukai yang telah dilesenkan dibawah Akta Kastam 1997 bagi membekalkan barangan bebas cukai," katanya.

Berhubung RUU Cukai Pelancongan (Pindaan) 2022, ia dilakukan bagi memasukkan peruntukan baharu yang membolehkan fasilitasi tertentu diberikan kepada pembayar cukai ketika kecemasan awam atau krisis kesihatan awam. Yamani berkata, disebabkan krisis kesihatan awam yang berlaku seperti pandemik COVID-19, ramai pemain industri tidak dapat membuat bayaran cukai dalam tempoh yang ditetapkan. "Dan kesannya menyebabkan cukai yang dibayar selepas tamat tempoh tertakluk kepada penalti lewat bayar. "Jadi dengan adanya peruntukan baharu ini, sekiranya berlaku apa-apa kecemasan awam atau krisis kesihatan awam di masa akan datang Menteri boleh melanjutkan tempoh tersebut melalui pengumuman rasmi atau arahan kepada Ketua Pengarah sekali gus memberi ruang kepada pihak industri untuk membuat semakan semula atau membuat bayaran tanpa dikenakan penalti lewat bayar, walaupun dalam peruntukan semasa atau tempoh tersebut telahpun berakhir," jelasnya.Beliau turut memaklumkan, tunggakkan cukai pelancongan yang belum dibayar sehingga Jun 2022, adalah sebanyak RM2.9 juta dan sasaran kutipan cukai pelancongan, kerajaan menganggarkan kutipan cukai pelancongan sebanyak RM200 jutaNamun angka itu, tidak dapat dicapai dalam tempoh dua tahun lepas, memandangkan kerajaan telah memberi pengecualian cukai pelancongan.


Harga siling baharu ayam, telur diputus setelah laporan terperinci diterima - Annuar

PUTRAJAYA, 15 Ogos- Keputusan membenarkan semula pengeksportan ayam serta penetapan harga siling baharu ayam dan telur akan diputuskan setelah meneliti laporan terperinci berhubung kedudukan bekalan dan permintaan barangan kepada Pasukan Khas Jihad Tangani Inflasi.Pengerusinya, Tan Sri Annuar Musa berkata kementerian serta agensi berkaitan termasuk Jabatan Perkhidmatan Veterinar (JPV) dan Jabatan Perangkaan (DOSM), masing-masing diberi masa seminggu untuk mengemukan dapatan mereka."Jadi sama ada eksport dibuka atau tidak dan sama ada mekanisme subsidi yang sedang dilaksana sekarang diteruskan atau tidak, hanya akan diputuskan setelah kementerian dan agensi berkaitan mengemukakan laporan terperinci kedudukan bekalan dan juga permintaan bagi barangan yang dimaksudkan," katanya.Annuar yang juga Menteri Komunikasi dan Multimedia berkata demikian dalam sidang media selepas Mesyuarat Pasukan Khas Jihad Tangani Inflasi, di sini hari ini.Setelah dibentangkan, jawatankuasa akan mengkaji semula dasar tidak dibenarkan mengeksport ayam pada masa ini serta dasar membenarkan ayam boleh dimport tanpa AP yang diumum sebelum ini.

(Semua pihak diminta bersabar sementara jawatankuasa meneliti data yang ada bagi memastikan semuanya berada dalam keadaan terkawal)

Penetapan harga ayam dan telur dalam pasaran berdasarkan pewartaan sekarang ialah sehingga 31 Ogos manakala penilaian mengenai langkah seterusnya pasca 31 Ogos akan mengambil kira input termasuk daripada JPV dan DOSM.Beliau berkata, DOSM juga diminta membuat pengiraan berasaskan kajian di lapangan kos sebenar pengeluaran bagi setiap ekor ayam dalam negara.Pada masa sama, keberadaan bekalan ayam dalam negara yang dibawa masuk melalui kebenaran import, ayam yang dikeluarkan secara tempatan dan kuantum yang dijangka boleh dieksport semula turut dinilai.Dalam pada itu, Annuar meminta semua pihak bersabar sementara jawatankuasa meneliti data yang ada bagi memastikan semuanya berada dalam keadaan terkawal.Ia susulan terdapat banyak permintaan daripada penternak untuk mengeksport ayam berikutan permintaan tinggi dari Singapura.


KOTA BELUD, 15 Ogos- Kementerian Pendidikan KPM akan memastikan proses pindah milik tanah sekolah yang menjadi tapak sekolah-sekolah di Sabah diselesaikan segera.Ini bagi membolehkan projek menaik taraf atau membina bangunan baharu sekolah daif dilaksana sebaik sahaja menerima peruntukan.Menurut Menteri Kanan Pendidikan, Datuk Dr Radzi Jidin, isu pemutihan tanah merupakan salah satu kekangan KPM dalam usaha membangunkan prasarana sekolah di negeri ini."Menambah bangunan baharu atau membina bangunan untuk menggantikan bangunan daif maka kita dapat peruntukan kita boleh terus laksanakan kerana isu tanah dah selesai."Yang paling penting apa yang kita nak lihat bahawa setiap peruntukan yang ada itu digunakan dengan sebaik mungkin dan kemudahan yang perlu disiapkan itu disiapkan pada masa yang sepatutnya,"kata Dr Radzi selepas merasmikan bangunan baharu Sekolah Kebangsaan Ulu Kukut dan Sekolah Kebangsaan Sarang di sini.

(Percepat proses pindah milik tanah untuk membolehkan naik taraf sekolah daif)

Katanya, proses pemilikan tanah merupakan antara faktor utama yang menyebabkan banyak sekolah daif di seluruh negara khususnya di Sabah tergendala dan tidak dapat diteruskan.Mengambil contoh projek pembinaan Sekolah Menengah Kebangsaan Langkon yang sebelum ini tergendala kerana masalah pemilikan tanah, beliau berkata projek itu telah dilaksanakan.Dua lagi sekolah kebangsaan yang akan dinaik taraf di kawasan Kota Belud dalam masa terdekat ialah SK Nanamun dan SK Pandasan.KPM akan mengutamakan sekolah daif yang mempunyai masalah mendesak. Dalam pada itu, KPM meluluskan peruntukan berjumlah RM1 juta bagi penyelenggaraan tambahan sekolah-sekolah bawah Pejabat Pendidikan Daerah (PPD) Papar.Dr Radzi ketika program Wacana Pendidikan anjuran Setiakawan di Papar berkata, peruntukan tersebut bagi membantu meningkatkan fasiliti dan prasarana sekolah-sekolah dalam daerah berkenaan.Pengerusi Setiakawan Sabah, Datuk Armizan Mohd Ali yang juga Setiausaha Sulit Kanan Ketua Menteri Sabah yang turut ditemui berkata, kerajaan negeri menyokong usaha KPM meningkatkan kemajuan sistem pendidikan.


Program Jualan Murah Keluarga Malaysia dipertimbang diperluas ke IPTA

PUTRAJAYA, 15 Ogos- Cadangan memperluas Program Jualan Murah Keluarga Malaysia ke 20 institut pengajian tinggi awam (IPTA) di seluruh negara akan dipertimbang.Ia mengambilkira manfaatnya untuk meringankan bebas kos sara hidup mahasiswa.Pengerusi Pasukan Khas Jihad Tangani Inflasi, Tan Sri Annuar Musa berkata perkara mengenainya akan dibincangkan dalam mesyuarat pasukan itu minggu depan."Saya menjangkakan kampus akan dibuka semula pada pertengahan bulan September dan juga Oktober, jadi jawatankuasa akan mempunyai masa yang cukup untuk membincangkan kaedah dan mekanisme, sekiranya jawatankuasa dapat memberikan 'endorsement’ dan persetujuan."Supaya konsep Jualan Murah Keluarga Malaysia yang sekarang ini diadakan di tiap-tiap DUN di semua kawasan Parlimen seluruh negara sebanyak 639, berkemungkinan dapat diperluaskan ke 20 kampus IPTA," katanya.

Annuar yang juga Menteri Komunikasi dan Multimedia berkata demikian dalam sidang media selepas Mesyuarat Pasukan Khas Jihad Tangani Inflasi, di sini hari ini.Cadangan tersebut dibangkitkan wakil pemimpin pelajar daripada IPTA, IPTS termasuk kolej latihan perguruan pada sesi libat urus bersama beliau tengah hari tadi.


KKM mohon peruntukan kesihatan awam ditingkatkan kepada 5% daripada KDNK

(Khairy ketika menyampaikan ucaptama bertajuk ‘The Need For Healthcare Reform’ sempena ‘Health Policy Summit 2022’/BERNAMA)

KUALA LUMPUR, 15 Ogos- Kementerian Kesihatan (KKM) memohon peruntukan perbelanjaan kesihatan awam ditingkatkan kepada 5% daripada Keluaran Dalam Negara Kasar (KDNK) bagi memastikan Malaysia mempunyai sistem kesihatan awam bertaraf dunia pada masa hadapan.Menterinya, Khairy Jamaluddin berkata di negara yang berpendapatan sederhana tinggi, penanda aras peruntukan bagi perbelanjaan kesihatan awam adalah antara 4% hingga 5% daripada KDNK."Namun Malaysia hanya memperuntukkan 2.59% daripada KDNK untuk perbelanjaan kesihatan awam.Ini menyebabkan ramai mengeluh dan mengadu berhubung tempoh yang lama diperlukan bagi mendapatkan perkhidmatan seperti pengimejan resonans magnetik (MRI) atau imbasan tomografi berkomputer (CT) di hospital kerajaan," kata Khairy ketika menyampaikan ucaptama bertajuk ‘The Need For Healthcare Reform’ sempena ‘Health Policy Summit 2022’ di Pusat Dagangan Dunia Kuala Lumpur di sini.


Pemohon peranti siswa tidak lepasi saringan boleh kemuka rayuan menerusi Majlis Perwakilan Pelajar

PUTRAJAYA, 15 Ogos- Persatuan mahasiswa khususnya Majlis Perwakilan Pelajar diberi tanggungjawab membantu dalam pelaksanaan program peranti siswa, kata Pengerusi Pasukan Jihad Tangani Inflasi, Tan Sri Annuar Musa.Beliau optimis usaha itu akan membentuk kerjasama antara jawatankausa pelaksana di peringkat Kementerian Komunikasi dan Multimedia (KKOM) dengan persatuan mahasiswa."Program tersebut akan mula digerakkan pada 26 Ogos dan dalam proses untuk memberi peranti kita dapati ada juga permohonan tidak melepasi saringan dalam talian. "Untuk pastikan tidak ada sesiapa pun tercicir, kita bersetuju memberi kuasa kepada persatuan mahasiswa menjadi pusat rujukan kes oleh pelajar yang gagal mendapat kelulusan," kata Annuar dalam sidang media selepas mempengerusikan Mesyuarat Pasukan Jihad Tangani Inflasi di sini.

(Tan Sri Annuar mengadakan sidang media selepas mempengerusikan mesyuarat Mesyuarat Pasukan Jihad Tangani Inflasi/BERNAMA)

Beliau berkata dengan perakuan persatuan mahasiswa, pelajar berkaitan boleh kemukakan rayuan untuk dimanfaatkan menerusi program peranti siswa.


Syarikat anjur program integriti, antirasuah bersama SPRM dapat potongan cukai

KOTA BHARU, 15 Ogos- Syarikat berdaftar yang menganjurkan program integriti dan antirasuah bersama Suruhanjaya Pencegahan Rasuah Malaysia (SPRM) berpeluang menikmati potongan cukai. Timbalan Pengarah Outreach, Bahagian Pendidikan Masyarakat SPRM, Ab Muneim Ibrahim berkata, potongan sebanyak 100 peratus itu bergantung kepada perbelanjaan terlibat bersesuaian Seksyen 34 (6) (h) Akta Cukai Pendapatan 1967.Insentif pengecualian cukai yang diperkenal sejak 2021 itu bertujuan menggalakkan lebih banyak syarikat bekerjasama dengan SPRM bagi melaksanakan program pencegahan dan pendidikan rasuah. "Mesti ada SPRM melibatkan program antirasuah, yang terlibat daripada institusi pengajian tinggi, murid-murid, masyarakat. Jadi sekiranya melaksanakan program seperti boleh menikmati potongan cukai dengan syarat sebelum program diadakan, syarikat atau pun jabatan hendaklah berjumpa dengan kalau di negeri dengan SPRM negeri kalau di ibu pejabat berjumpa bahagian pendidikan masyarakat, bahagian cawangan agensi swasta untuk meminta kebenaran", katanya.

(Timbalan Pengarah Outreach, Bahagian Pendidikan Masyarakat SPRM, Ab Muneim Ibrahim)

Beliau berkata demikian dalam sidang media program Lafaz Ikrar Bebas Rasuah (IBR) sempena Pelancaran Sambutan Bulan Kemerdekaan Negara kali ke-65 peringkat Konsortium E-Mutiara Berhad di, Panji, Kota Bharu.

Syarikat tersebut merupakan syarikat perkhidmatan bas ekspres bumiputerapertama di negara ini mengambil inisiatif menandatangi IBR bersama SPRM.

Seramai 85 orang dari syarikat tersebut yang terdiri daripada pengurusan tertinggi, pegawai-pegawai kanan dan kakitangan yang diketuai Pengerusinya Che Ibrahim Che Ismail, melafazkan IBR sebagai tanda komitmen menjunjung tanggungjawab dan akauntabiliti menjauhi jenayah rasuah dan salah guna kuasa. Mengulas lanjut, Ab Muneim berkata, program berkait integriti dan antirasuah itu mesti dijalankan dengan kerjasama SPRM sama ada di peringkat ibu pejabat atau negeri melalui dua kaedah iaitu sama ada aktiviti pendidikan secara bersemuka atau dalam talian.


Program Jom Celik al-Quran, bantu golongan asnaf celik al-Quran

PUTRAJAYA, 15 Ogos- Majlis khatam yang diamalkan dalam masyarakat kita sejak dahulu, harus dikembalikan sebagai daya penarik bagi umat Islam mendekatkan diri dengan al-Quran.  Menteri di Jabatan Perdana Menteri (Hal Ehwal Agama), Datuk Idris Ahmad berkata inisiatif Majlis Agama Islam Wilayah Persekutuan (MAIWP) menganjurkan Majlis Khatam al-Quran Jom Celik al-Quran kali ke-2 merupakan usaha menyuntik semangat masyarakat agar terus membaca kalam Allah itu.  "Terutamanya kepada mereka yang hendak mengenali al-Quran daripada asas hinggalah pandai, daripada buta kepada celik, kerana kita mempunyai kaedah tersendiri yang terbukti dan teruji."Kita harapkan program itu diperluas untuk ke mana-mana tempat bukan sahaja wilayah mungkin seluruh Malaysia. Pada mula asalnya program tersebut diperkenalkan untuk Sabah Sarawak sahaja malah sekarang ni kita juga perkenalkan di Wilayah Persekutuan. Insya-Allah tempat-tempat lain juga akan diperkenalkan," kata Idris selepas merasmikan Majlis Khatam al-Quran Jom Celik al-Quran kali ke-2 di sini.

(Datuk Idris ditemu bual selepas merasmikan Majlis Khatam al-Quran Jom Celik al-Quran kali ke-2)

Program tersebut disertai 120 orang peserta di lima buah lokasi Projek Perumahan Rakyat (PPR) di Wilayah Persekutuan.  MAIWP telah melaksanakan kelas Tahsin al-Quran siri pertama bermula tahun 2020, memfokuskan bimbingan dan membaiki bacaan al-Quran kepada golongan asnaf.  Ini membuktikan MAIWP juga turut memastikan penerima bantuan zakat bukan hanya dibantu dalam bentuk material bahkan juga disantuni dari aspek spiritual.

(Majlis Khatam al-Quran Jom Celik al-Quran kali ke-2)


PROMAK bekal makanan berkhasiat, 3,468 pelajar sekolah rendah di Perlis terima manfaat

KUALA PERLIS, 15 Ogos- Seramai 3,468 pelajar dari kalangan keluarga B40 di 13 buah sekolah rendah di Perlis menerima manfaat menerusi Program Makanan Kesihatan (PROMAK). Program dilaksanakan Kumpulan Padiberas Nasional Berhad (BERNAS) dan Central Sugars Refinery Sdn. Bhd dengan kerjasama Kementerian Pendidikan dan Kementerian Kesihatan.Bagi Pengarah Pendidikan negeri, Naharudeen Othman usaha yang dilaksanakan ini disambut baik terutamanya bagi membekalkan makanan berkhasiat kepada pelajar sekolah rendah. Pelaksanaannya juga bagi menyokong usaha kerajaan dalam menangani masalah malnutrisi dalam kalangan kanak-kanak selain memperkasakan generasi muda dengan makanan berkhasiat. "Kita juga berharap agar pelajar-pelajar ini akan menerima nutrisi yang cukup baik kerana menu yang disediakan adalah menu yang telah ditetapkan oleh Jabatan Kesihatan, yang mana ia mengandungi zat makanan yang bersesuaian dengan usia pelajar."Jadi kita harap pembangunan dan ekosistem yang menyeluruh akan dapat dilaksanakan di sekolah-sekolah yang menerima program PROMAK ini," katanya.

Beliau memaklumkannya pada pelancaran Program Makanan Kesihatan (PROMAK) di Sekolah Kebangsaan Kuala Perlis, yang melibatkan seramai 637 pelajar.

Secara keseluruhan, Kumpulan BERNAS akan melaksanakan PROMAK di seluruh negara bagi tempoh lima tahun bermula 2022 hingga 2026. Sehingga kini, ia telah dilaksanakan di 4 buah negeri iaitu Kelantan, Kedah, Terengganu dan Perlis.


Kibar Jalur Gemilang, bendera Pahang jayakan Bulan Kebangsaan - Wan Rosdy

(Wan Rosdy pada Pelancaran Bulan Kebangsaan Dan Kibar Jalur Gemilang Tahun 2022 Peringkat Negeri Pahang)

TEMERLOH, 15 Ogos- Rakyat Pahang diseru supaya mengibarkan Jalur Gemilang dan bendera negeri di premis serta kediaman masing-masing bagi menjayakan Bulan Kebangsaan.Menteri Besar, Datuk Seri Wan Rosdy Wan Ismail berkata bendera tersebut perlu dikibarkan dengan penuh kebanggaan.Menurutnya, langkah tersebut secara tidak langsung mampu memperkasa semangat patriotisme dalam diri.  "Saya pantau pengibaran Jalur Gemilang ini dan saya dapat laporan bahawa berlaku peningkatan dari sehari ke sehari dan kita akan perhebatkan lagi," katanya. Beliau berkata demikian semasa berucap pada Pelancaran Bulan Kebangsaan Dan Kibar Jalur Gemilang Tahun 2022 Peringkat Negeri Pahang di Semantan Walk, di sini.

(Datuk Seri Wan Rosdy Wan Ismail)

Tambahnya, amalan kibar Jalur Gemilang dan bendera negeri seharusnya trending dan dibudayakan. Jelas Wan Rosdy, perpaduan kaum amat penting dalam memastikan tanah air kekal utuh, mampan dan harmoni.


MYDIN tawar promosi, penjimatan berganda

(Kempen MYDIN 65 Tahun "Bersama Keluarga Malaysia" dan Kempen Beli Barangan Malaysia akan bermula pada 18 Ogos hingga 30 Oktober 2022)

SUBANG JAYA, 15 Ogos- Mydin Mohamed Holdings Berhad (MYDIN) bakal menawarkan barangan berharga promosi dan penjimatan berganda bersempena sambutan ulang tahun MYDIN ke-65, seiring bulan kebangsaan.Kempen MYDIN 65 Tahun "Bersama Keluarga Malaysia" dan Kempen Beli Barangan Malaysia akan bermula pada 18 Ogos hingga 30 Oktober 2022, kata Pengarah Urusan MYDIN, Datuk Ameer Ali Mydin.Kempen tersebut melibatkan semua cawangan MYDIN bagi membantu meringankan kos sara hidup masyarakat. "Terdapat pelbagai peraduan bersama rakan strategik kempen yang menawarkan hadiah keseluruhan bernilai RM1 juta, MYDIN akan memberi peluang kepada usahawan-usahawan baharu untuk memperkenalkan produk mereka dan memasuki pasar raya melalui peraduan 'Pitch To Win'," kata Ameer Ali dalam sidang media berhubung pelancaran kempen berkenaan, di MYDIN Subang Jaya.  Tambah beliau, tiga pemenang peraduan Pitch To Win akan ditawarkan pakej pemasaran bernilai RM100,000 dan peluang memasarkan produk mereka di seluruh cawangan MYDIN.

(Datuk Ameer Ali di temui dalam sidang media selepas pelancaran kempen MYDIN 65 Tahun "Bersama Keluarga Malaysia" dan Kempen Beli Barangan Malaysia)


PKNS, Bank Islam jalin kerjasama bantu B40 miliki kediaman

SHAH ALAM, 15 Ogos- Perbadanan Kemajuan Negeri Selangor (PKNS) menjalin kerjasama dengan Bank Islam bagi membantu golongan B40 memiliki kediaman. Ketua Pegawai Eksekutifnya, Datuk Mahmud Abbas menyatakan kerjasama ini akan menawarkan kemudahan Pembiayaan Perumahan-i Bank Islam yang berdasarkan prinsip Tawarruq. "Pelanggan-pelanggan kami dapat menikmati rumah idaman mereka. Ini kerana pelanggan PKNS bukan golongan berada, rumah kita jual berharga RM600,000 ke bawah, rumah kebanyakan B40 dan M40", katanya. Kemudahan itu bertujuan untuk memudahkan pelanggan mendapatkan pembiayaan perumahan kerana bank menawarkan pakej untuk hartanah kediaman yang masih dalam pembinaan atau yang telah siap.Kemudahan pembiayaan perumahan yang disediakan ini bertempoh sehingga 35 tahun atau sehingga usia pemohon mencecah 70 tahun. Selain itu, akses khidmat nasihat perancangan kewangan juga disediakan bagi membantu pelanggan bijak mengurus kewangan mereka. Beliau berkata demikian selepas Majlis menandatangani Memorandum Persefahaman (MOU) di antara PKNS dan Bank Islam di Shah Alam, Selangor.

(Ketua Pegawai Eksekutif PKNS, Datuk Mahmud Abbas)


Kes belia muflis catat penurunan

KUALA LUMPUR, 15 Ogos- Jumlah kes muflis yang melibatkan golongan belia di negara ini menunjukkan trend penurunan dalam tempoh tiga tahun sejak 2020.

Timbalan Menteri Belia dan Sukan, Datuk Seri Ti Lian Ker berkata sehingga Jun 2022, seramai 425 belia berusia 25 hingga 34 tahun diisytihar muflis. Jumlah itu menunjukkan penurunan berbanding 1,060 kes direkodkan pada 2021.Selain itu, trend muflis dalam kalangan golongan belia berumur 35 hingga 44 tahun juga mencatat penurunan pada tahun ini, iaitu hanya 1,179 kes dilapor dalam tempoh sama.Jelasnya, berdasarkan Jabatan Insolvensi Malaysia, isu pinjaman peribadi menjadi punca utama kes muflis dalam golongan tersebut dengan mencatatkan 1,486 atau 47 peratus daripada 3,165 keseluruhan kes.

(Timbalan Menteri Belia dan Sukan, Datuk Seri Ti Lian Ker)

"Selain itu, sebanyak 249 kes disebabkan oleh sewa beli kenderaan, pinjaman perniagaan (454 kes), pinjaman perumahan (284 kes), hutang kad kredit (140 kes), penjamin korporat (84 kes), hutang cukai pendapatan (83 kes), kegagalan membayar caruman KWSP (65 kes), biasiswa pinjaman kerajaan (7 kes) dan 113 kes disebabkan keberhutangan lain", katanya pada sesi soal jawab di Dewan Negara.Kerajaan menerusi Jabatan Insolvensi Malaysia mempergiat usaha bagi memupuk kesedaran belia menerusi taklimat dan program bersama masyarakat ke arah mengurangkan kadar muflis dalam kalangan golongan tersebut.Beliau menjawab soalan Senator Aziz Ariffin mengenai jumlah belia yang telah diisytiharkan muflis pada 2020 sehingga kini dan punca utama mereka diisytiharkan muflis.


TVET KPLB: Kadar kebolehpasaran lulusan melebihi paras nasional

(Menteri Pembangunan Luar Bandar, Datuk Seri Mahdzir Khalid)

KUALA LUMPUR, 15 Ogos - Kadar kebolehpasaran siswazah lulusan Insitusi Pendidikan Teknikal dan Latihan Vokasional (TVET) di bawah seliaan Kementerian Pembangunan Luar Bandar (KPLB) (TVET@KPLB) telah melebihi paras standard nasional yang ditetapkan.Menteri Pembangunan Luar Bandar, Datuk Seri Mahdzir Khalid berkata purata kadar kebolehpasaran siswazah bagi seluruh institusi pendidikan TVET@KPLB kini mencapai 87.67 peratus, manakala kadar kebolehpasaran Petunjuk Prestasi Utama (KPI) nasional yang ditetapkan adalah 86.7 peratus yang perlu dicapai pada 2025.“Kadar kebolehpasaran yang melebihi paras standard nasional ini secara tidak langsung mencerminkan bahawa pendidikan TVET yang dibekalkan oleh institusi TVET di KPLB berupaya menyediakan kebolehkerjaan dan laluan kerjaya yang cerah kepada para siswazah,” katanya.Beliau berkata demikian pada sesi soal jawab di Dewan Negara hari ini bagi menjawab soalan Senator Datuk Dr Azhar Ahmad yang ingin tahu keberkesanan pendidikan TVET di KPLB dari aspek kebolehpasaran siswazah serta sumbangan kepada pembangunan negara dan melahirkan masyarakat berpendapatan tinggi.Mahdzir memberitahu bahawa pelajar TVET aras tinggi dilengkapkan dengan lesen profesional yang diiktiraf antarabangsa dan membolehkan mereka mendapat pekerjaan di peringkat global.Di samping itu, katanya institusi TVET juga giat menerapkan aplikasi Revolusi Industri 4.0 (IR 4.0) seperti internet pelbagai benda (IoT), kecerdasan buatan dan sekuriti siber dalam program-program yang ditawarkan.Beliau memaklumkan 280 institusi pendidikan TVET@KPLB menawarkan 515 program atau kursus TVET dalam 15 kluster kemahiran.


Lonjakan kadar tambang e-hailing kerana permintaan tinggi

KUALA LUMPUR, 15 Ogos- Lonjakan kadar tambang e-hailing didapati berpunca peningkatan mendadak permintaan orang ramai terhadap perkhidmatan tersebut.  Timbalan Menteri Pengangkutan, Datuk Henry Sum Agong menjelaskan, selain itu pembukaan sektor ekonomi dan sosial selepas pandemik COVID-19 turut menyebabkan ia berlaku.  "Sepanjang tempoh pandemik ramai pemandu e-hailing yang tidak meneruskan pekerjaan menjadikan jumlah pemandu yang aktif berkurangan di pasaran. "Apabila sektor ekonomi dan sosial telah beroperasi seperti sedia kala, orang ramai telah kembali berkerja sepenuhnya menyebabkan kurangnya jumlah perkhidmatan penawaran atau jumlah perkhidmatan berbanding permintaan oleh orang ramai terutamanya di waktu puncak", katanya. Jelasnya, kementerian bersama agensi terlibat akan mengambil tindakan seperti mana yang telah diperuntukkan di bawah undang-undang sedia ada terhadap mana-mana penyedia perkhidmatan yang didapati mengenakan kadar tambang yang tidak munasabah. Beliau menjawab pertanyaan Senator Datuk Lim Pay Hen di Parlimen.

(Timbalan Menteri Pengangkutan, Datuk Henry Sum Agong)


JAKM Selangor: Kenduri rakyat oleh 40 usahawan

KUALA LUMPUR, 15 Ogos- Jelajah Aspirasi Keluarga Malaysia (JAKM) Negeri Selangor yang bakal berlangsung selama tiga hari di Perkarangan Stadium Shah Alam bermula 19 hingga 21 Ogos ini, diterajui oleh Kementerian Pembangunan Usahawan dan Koperasi (KUSKOP).Kelainan penganjuran kali ini, Keluarga Malaysia akan mengadakan Kenduri Rakyat dengan konsep "Citarasa Kenduri @ Foodtruck" yang disediakan oleh hampir 40 usahawan foodtruck secara percuma.Ketua Setiausaha Kementerian Pembangunan Usahawan dan Koperasi (KUSKOP), Datuk Suriani Datuk Ahmad mengalu-alukan usahawan untuk hadir ke JAKM kali ini bagi menyertai program padanan perniagaan."Akan diadakan padanan perniagaan yang mana SME Corp menjadi peneraju agensi , kali ini ada 20 syarikat peneraju yang akan terlibat seperti Mydin , Lulu Mart ,Lotus dan juga Petronas Mesra, Para usahawan akan dijemput untuk bersama-sama memberi tawaran apa yang dia boleh beri , boleh supply kepada syarikat peneraju," katanya.

(Ketua Setiausaha KUSKOP, Datuk Suriani Datuk Ahmad)

Pelbagai aktiviti menarik bakal diadakan termasuk sesi dialog usahawan bersama Menteri KUSKOP, Tan Sri Noh Omar bagi permerkasaan usahawan.Selain itu, Khemah Jualan Harga Patut yang menjual barangan keperluan asas seperti minyak masak, gula , tepung dengan harga murah berbanding harga pasaran setempat.


19 kematian OKT direkodkan setakat Julai

KUALA LUMPUR, 15 Ogos- Setakat Julai tahun ini, 19 kes kematian orang kena tahan (OKT) dalam tahanan lokap direkodkan. Tiga (3) kes disebabkan jangkitan COVID-19, dua (2) kes serangan jantung, paru-paru berair (4), gantung diri (2). Manakala lima lagi masih dalam siasatan. Timbalan Menteri Dalam Negeri II, Jonathan Yasin memaklumkan, penubuhan Jabatan Integriti dan Pematuhan Standard (JIPS) sejak Januari lalu dilihat proaktif bagi penambahbaikan mekanisme pengurusan lokap PDRM agar dapat dilaksana dengan lebih teliti dan berkesan. "Saya ingin memberi jaminan bawah melalui Suruhajaya Unit Siasatan Jenayah Kematian dalam tahanan yang dibuat sekarang, kita ada semak dan imbang. Dalam setiap tiga bulan pihak unit ini ada mesyuarat dengan pihak SUHAKAM dan pihak siap. "Mereka perlu bertanggungjawab dengan setiap laporan apa yang berlaku dalam tahanan. Jadi pada masa sekarang walaupun belum dilaksanakan, namun kita ada semak dan imbang untuk mengelakkan kematian dalam lokap ini", katanya ketika menjawab soalan tambahan, Senator Datuk Dr. Nuing Jeluing dalam sesi soal jawab di Dewan Negara.Jelasnya, 684 kamera litar tertutup turut dipasang di lokap balai polis, ibu pejabat daerah dan ibu pejabat kontinjen bagi memantau aktiviti di lokap tahanan.

(Timbalan Menteri Dalam Negeri II, Jonathan Yasin ketika dalam sesi soal jawab di Parlimen)


Kertas Putih Kesihatan, pastikan sistem kesihatan negara lebih mampan - Khairy

(Menteri Kesihatan, Khairy Jamaluddin berucap pada Persidangan Kemuncak Dasar Kesihatan 2022)

KUALA LUMPUR, 15 Ogos- Kertas Putih Kesihatan perlu menjadi tanda aras penyatuan hasrat bersama semua pihak bagi memastikan sistem kesihatan di negara lebih mampan dan berdaya tahan melalui pemikiran kerajaan serta masyarakat.  Perkara itu dinyatakan Menteri Kesihatan, Khairy Jamaluddin dalam ucaptama pada Persidangan Kemuncak Dasar Kesihatan 2022 dengan tema 'Masa Hadapan Perkhidmatan Kesihatan Melalui Pembangunan Kertas Putih Kesihatan' di Ibu negara.  Menurut beliau pandemik COVID-19 yang melanda negara sejak 2020 memperlihatkan betapa perlunya pembaharuan dalam penjagaan kesihatan, yang menyaksikan kesihatan, kewangan dan hubungan sosial saling bergantung dengan begitu ketara.  "Usaha yang ditetapkan ini harus terus diperkukuh, namun kita memerlukan pembaharuan sistemik mengenai cara penjagaan kesihatan disampaikan, dibiayai dan ditadbir."Bagi menjamin perubahan jangka panjang ini, Kertas Putih Kesihatan akan memberi tumpuan kepada pembaharuan yang paling asas untuk menangani cabaran sistemik dan struktur utama yang dihadapi sistem penjagaan kesihatan, bukan penyakit tertentu atau individu dalam kumpulan demografi,"katanya. Justeru, walaupun Kementerian Kesihatan (KKM) berunding dengan pelbagai pihak berkepentingan bagi membangunkan Kertas Putih Kesihatan, pihaknya juga perlu memastikan rancangan pembaharuan itu 'kebal' dan akan terus bertahan walaupun kerajaan bertukar. Tambah beliau semua pihak memainkan peranan dalam menyokong pembaharuan yang dicadangkan dalam pembentangan kertas Putih Kesihatan di Parlimen pada akhir tahun ini.

(Peserta-peserta Persidangan Kemuncak Dasar Kesihatan 2022)


Datuk Dr Ahmad Azam angkat sumpah Ahli Dewan Negara

(Datuk Dr Ahmad Azam Hamzah mengangkat sumpah jawatan sebagai Ahli Dewan Negara hari ini/ BERNAMA)

KUALA LUMPUR, 15 Ogos - Bekas Pengerusi PKR Negeri Sembilan Datuk Dr Ahmad Azam Hamzah hari ini mengangkat sumpah jawatan sebagai Ahli Dewan Negara di hadapan Yang Dipertua Dewan Negara Tan Sri Dr Rais Yatim.

Beliau mengangkat sumpah sebagai Senator sebelum sesi soal jawab di Dewan Negara di sini, dan ia merupakan lantikan semula oleh Dewan Undangan Negeri (DUN) Negeri Sembilan berkuat kuasa pada 15 Ogos 2022 hingga 14 Ogos 2025.Dr Ahmad Azam yang berasal dari Kemaman, Terengganu, adalah Penolong Pemangku Presiden Syarikat Avian Farm (M) Sdn Bhd dan mula bergiat aktif dalam politik pada 1998 menerusi PKR.Berkelulusan Ijazah Doktor Falsafah Perubatan Veterinar dari Universiti Pertanian Malaysia, beliau pernah menjadi Pengarah Pilihan Raya Pakatan Harapan (PH) Negeri Sembilan pada 2018.Sementara itu, Rais ketika berucap mengalu-alukan pelantikan semula Ahli Dewan Negara itu mengingatkannya agar menggalas tanggungjawab itu dengan penuh dedikasi dan khidmat agar memberi impak yang menyeluruh kepada semua khususnya Dewan Negara.“Bersama kita berharap semua Anggota Dewan Negara juga menjayakan program-program di bawah Rukun Negara dan di atas harapan itu, maka kita sektorkanlah pemerhatian dan tindakan hal-hal berhubung dengan sosial kemasyarakatan dan kesejahteraan rakyat,” katanya.Beliau juga meminta semua senator agar meneliti Laporan Tahunan Jawatankuasa Khas Mengenai Rasuah Tahun 2020 yang diletakkan di atas atas meja hari ini dalam usaha membanteras gejala rasuah sekali gus menjadikan Malaysia negara bebas rasuah.

(Yang Dipertua Dewan Negara, Tan Sri Dr Rais Yatim)


Pembinaan Kem Tentera Darat di Skudai, Johor dibekukan

(Timbalan Menteri Pertahanan, Datuk Seri Ikmal Hisham Abdul Aziz)

KUALA LUMPUR, 15 Ogos- Projek pembinaan kem Tentera Darat di Taman Sri Skudai, Skudai, Johor terpaksa dibekukan buat sementara ketika ini.Ini bagi menghormati keputusan Mahkamah Tinggi Kuala Lumpur bertarikh 21 Disember 2018 yang telah memutuskan supaya Syarikat Kausar Consortium Sdn Bhd (KCSB) iaitu kontraktor yang bertanggungjawab membina kem ini untuk membayar sejumlah ganti rugi bernilai RM269.5 juta kepada pihak kerajaan.Menurut Timbalan Menteri Pertahanan, Datuk Seri Ikmal Hisham Abdul Aziz, ini akibat kegagalan mereka menyiapkan projek tersebut mengikut tempoh waktu yang ditetapkan iaitu pada 10 Jun 2001 walaupun syarikat ini telah diberi pelanjutan tempoh sehingga 10 Januari 2003."Perjanjian Penswastaan Tiga Pihak Bagi Rekabentuk dan Pembinaan Kem Tentera di Skudai telah ditandatangani antara Kementerian Pertahanan pada 10 Julai 1997 dengan Syarikat Kausar Consortium Sdn Bhd (KCSB) bagi projek pembangunan Kem 7 Briged di Skudai, Johor bagi tempoh tiga tahun bermula 10 Julai 1997 hingga 10 Jun 2001 dengan nilai projek berjumlah RM 256 juta. Projek ini walaubagaimanapun terpaksa dihentikan pada Disember 2002 kerana Syarikat KCSB menghadapi masalah kewangan dan syarikat hanya mampu menyiapkan 18.3% daripada keseluruhan skop projek," katanya.

Beliau menjawab soalan Senator Datuk Teo Eng Tee dalam sesi soal jawab Persidangan Dewan Negara di Parlimen.Ujar Ikmal, pada masa ini tuntutan ganti rugi tersebut sedang dalam tindakan penguatkuasaan oleh Unit Pelaksanaan dan Penguatkuasaan, Jabatan Peguam Negara.


Pemukiman pertama Jawatankuasa Pemandu Modal Insan Negeri Johor, tangani masalah pekerjaan

(Exco Belia, Sukan, Pembangunan Usahawan, Koperasi dan Sumber Manusia negeri, Mohd Hairi Mad Shah)

JOHOR BAHRU, 15 Ogos- Jawatankuasa Pemandu Modal Insan Negeri Johor akan membuat pemukiman pertama bulan depan, bagi berbincang pelan strategik dan modal insan, seterusnya meneliti dan menangani masalah sumber manusia serta penempatan pekerjaan. Setakat ini, 42 agensi berkaitan sumber manusia di Johor terlibat dalam jawatankuasa berkenaan dan akan ditambah bergantung kepada keperluan semasa. Exco Belia, Sukan, Pembangunan Usahawan, Koperasi dan Sumber Manusia negeri, Mohd Hairi Mad Shah berkata, setiap ahli jawatankuasa akan membentangkan data dan maklumat berkaitan kepada beliau setiap bulan. Ini membolehkan kerajaan negeri mengenalpasti sektor-sektor pekerjaan yang memerlukan tenaga kerja, selain membantu memenuhi tawaran kerja oleh majikan.Mesyuarat pertama jawatankuasa berkenaan sudah diadakan pada 27 Julai lalu, dengan 19 agensi dilantik sebagai ahli tetap, antaranya, Bahagian Perancang Ekonomi Negeri Johor, Invest Johor, Suruhanjaya Perkhidmatan Awam Johor, Jabatan Tenaga Kerja dan Jabatan Pendidikan. Manakala 23 agensi berkaitan dalam penyediaan latihan kemahiran dilantik sebagai Ahli Jawatankuasa Penawaran dan Permintaan.Terdahulu, Mohd Hariri merasmikan Taklimat Inisiatif Baharu Kerajaan melalui PERKESO 2022 peringkat Negeri Johor di Johor Bahru.

(Exco Belia, Sukan, Pembangunan Usahawan, Koperasi dan Sumber Manusia negeri, Mohd Hairi Mad Shah (tengah) pada Taklimat Inisiatif Baharu Kerajaan melalui PERKESO 2022 peringkat Negeri Johor di Johor Bahru)


Jalan Santai Malam Night Walk tarik 500 penyertaan

(Presiden Persatuan Bentan Malaysia, Datuk Nazri Kamal)

SEREMBAN, 15 Ogos- Lebih 500 orang peserta mengambil bahagian dalam Jalan Santai Malam Night Walk sempena sambutan Bulan Kebangsaan yang diadakan di Seremban.Program anjuran Persatuan Bentan Malaysia itu melibatkan aktiviti berjalan kaki sejauh 13 kilometer bermula dari bangunan Seremban Gateway dan singgah di 12 lokasi yang ikonik di bandar raya Seremban.Menurut Presiden Persatuan Bentan Malaysia, Datuk Nazri Kamal, penghayatan terhadap sejarah tempat ikonik tersebut mampu meningkatkan kesedaran peserta mengenai nikmat kemerdekaan yang dikecapi. "Program ini sebenar bertujuan untuk memperkenalkan tempat-tempat heritage iaitu tempat tempat bersejarah yang berada di Seremban untuk generasi muda dan menjadi satu daya tarikan dan kalau ada rezeki kita akan buat pada tiap tiap tahun kita juga dapat peserta dari luar iaitu dari bangi daripada Melaka dan juga pada Selangor dan sikit dari perak penyertaan kita ni,"katanya.Para peserta singgah antaranya di Istana Hinggap Seremban, Stesen Keretapi Seremban, rumah ibadat di Kampung Bukit Temiang, Penjara Seremban, bangunan kerajaan dan Sekolah Menengah Kebangsaan Methodist ACS.

(Sebahagian daripada peserta  Jalan Santai Malam Night Walk)


Agong, Permaisuri berkenan berangkat lawatan negara ke Turkiye

SEPANG, 15 Ogos- Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan mengadakan lawatan negara ke Republik Turkiye selama tujuh hari bermula hari ini.Lawatan tersebut adalah atas jemputan Presiden Republik Türkiye, Recep Tayyip Erdoğan.Pesawat khas yang membawa Seri Paduka berdua berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) pada kira-kira 10 pagi tadi.Perdana Menteri, Datuk Seri Ismail Sabri Yaakob dan isteri Datin Seri Muhaini Zainal Abidin hadir untuk mengucapkan selamat berangkat kepada Seri Paduka berdua.Turut hadir Menteri Luar, Datuk Seri Saifuddin Abdullah, Menteri Pengangkutan Datuk Seri Dr Wee Ka Siong dan Ketua Setiausaha Negara Tan Sri Mohd Zuki Ali.Sebelum berangkat, Seri Paduka berdua menerima tabik Hormat Diraja daripada Batalion Pertama Rejimen Askar Melayu Diraja yang terdiri daripada empat pegawai dan 103 anggota dengan diiringi tembakan meriam 21 das dan lagu Negaraku.

Menurut kenyataan Datuk Pengelola Bijaya Diraja Istana Negara, Dato’ Seri Ahmad Fadil Shamsuddin, Lawatan Negara ini telah dijadualkan pada tahun lalu tetapi ditangguhkan berikutan penularan wabak COVID-19."Lawatan negara ini juga yang pertama buat Seri Paduka Baginda berdua bagi tahun ini dan juga sejak bulan Ogos 2019," katanya.Kali terakhir Seri Paduka berdua mengadakan lawatan negara ialah ke Indonesia selama empat hari, bermula pada 26 Ogos 2019. "Ekoran daripada gelombang penularan wabak COVID-19 bermula pada awal tahun 2020, lawatan-lawatan negara yang telah dijadualkan pada tahun 2020 dan 2021 telah ditangguh," katanya.Seri Paduka berdua, dijangka tiba di Lapangan Terbang Antarabangsa Esenboğa, Ankara pada pukul 5 petang waktu tempatan.Turut mengiringi, Menteri Kewangan, Tengku Datuk Seri Zafrul Tengku Abdul Aziz dan Ketua Setiausaha Kementerian Luar, Datuk Seri Amran Mohamed Zin.Al-Sultan Abdullah dijadualkan berangkat mengadakan pertemuan dengan Erdogan di Istana Presiden, Ankara, dan Seri Paduka berdua turut dijadualkan berangkat menghadiri Majlis Jamuan Negara yang dianjurkan Erdogan di Istana Presiden, esok.


JKN Kedah mohon maaf, jururawat silap beri tarikh janji temu

(Tangkap layar video tular bertajuk 'Jururawat Kerajaan Menyusahkan Pesakit')

ALOR SETAR, 15 Ogos- Jabatan Kesihatan Negeri Kedah memohon maaf kepada seorang pengadu atas kesulitan yang dialami ekoran kesilapan tarikh janji temu untuk mengambil sampel darah bagi ujian makmal.  Ia susulan klip video tular bertajuk 'Jururawat Kerajaan Menyusahkan Pesakit' yang dimuatnaik di media sosial Tiktok pada 12 Ogos lalu. Pengarah Kesihatan Negeri Kedah, Dr. Othman Warijo dalam kenyataan memaklumkan berkata, pihaknya memandang serius insiden yang didakwa berlaku dan telah memulakan siasatan. Hasil siasatan awal mendapati, pengadu telah diberikan janji temu yang salah iaitu pada hari Jumaat, 5 Ogos yang merupakan cuti hujung minggu di Kedah. Bagaimanapun, sampel darah pengadu telah diambil dua hari selepas kejadian iaitu pada hari Ahad, 7 Ogos. Jabatan Kesihatan Negeri Kedah telah menghubungi pengadu dan memohon maaf atas kesilapan yang berlaku dan pengadu menerima baik permohonan maaf tersebut. Jabatan Kesihatan Negeri Kedah amat kesal dengan insiden ini dan kesulitan yang telah dihadapi oleh pengadu.  Siasatan lanjut sedang dijalankan bagi mengenal pasti punca sebenar insiden ini agar langkah tambah baik lebih khusus dapat diambil bagi mengelakkan ianya berulang.  Penambahbaikan berterusan dan kepuasan pelanggan sentiasa menjadi keutamaan Jabatan Kesihatan Negeri Kedah dalam menyampaikan perkhidmatan kepada seluruh anggota masyarakat.

(Kenyataan media Pengarah Kesihatan Negeri Kedah, Dr Othman Warijo)


Lebih 50 peratus pelajar terima surat tawaran ke IPT - Mahdzir

JELEBU, 15 Ogos- Jelajah Pendidikan Keluarga Malaysia 2022 (JPKM) mencapai lebih 50 peratus daripada sasaran jumlah keseluruhan pelajar lepasan Sijil Pelajaran Malaysia (SPM) yang menerima surat tawaran ke Institut Pengajian Tinggi (IPT).Menteri Pembangunan Luar Bandar, Datuk Seri Mahdzir Khalid berkata, inisiatif kerajaan dalam membantu pelajar daripada golongan B40 melibatkan penduduk luar bandar di beberapa Parlimen bagi melanjutkan pengajian mendapat sambutan yang menggalakkan.

(Menteri Pembangunan Luar Bandar, Datuk Seri Mahdzir Khalid)

JPKM adalah platform untuk memberi peluang kepada pelajar yang tercicir daripada menerima tawaran IPT menerusi UPU."Pertama yang ada keputusan maknanya keputusan dia ada baik itu kebanyakan dia dapat sendiri maknanya ada offer dari IPT. Kedua dia dapat atas laluan tvet dia cari yang kemahiran repair kereta ka aircond ka enginering dia dpt. Ketiga, kumpulan takda knowledge kat mana nak dpt benda tu tu yg kita dtg nak bantu lebih kurang, compliment kepada sedia ada. Jd ramai yg dtg td dia rasa dia ada kelayakan juga tapi dia tak dapat tempat," kata Mahdzir Khalid.KPLBJPKM menyasarkan 50,000 pelajar lepasan SPM tahun 2016-2021 di 50 kawasan Parlimen untuk mendapat surat tawaran kemasukan ke IPT bagi melanjutkan pelajaran.Beliau ditemui pada JPKM Peringkat Parlimen Jelebu di Jelebu.JPKM Peringkat Parlimen Jelebu adalah siri yang ketiga diadakan dan telah menawarkan kemasukan ke universiti kepada lebih 70 pelajar lepasan SPM.


OKT meninggal dunia ketika mendapatkan rawatan

KOTA BHARU, 15 Ogos- Seorang lelaki yang juga orang kena tahan (OKT) disahkan meninggal dunia ketika mendapatkan rawatan di sebuah Klinik Kesihatan di Bachok, pada pagi sabtu.  Perkara itu di sahkan Pemangku Ketua Polis Kelantan, Datuk Muhamad Zaki Harun. Bagaimanapun, beliau berkata punca kematian OKT berusia 32 tahun itu masih disiasat dan pihaknya masih menunggu laporan bedah siasat yang dijalankan di Unit Forensik Hospital Raja Perempuan Zainab (HRPZ) II.Berdasarkan laporan, OKT tersebut dimasukkan ke lokap balai polis itu selepas ditahan atas tiga kes dadah pada 2 Ogos lalu dan sepatutnya dituduh di mahkamah semalam atas kesalahan tersebut.

(Pemangku Ketua Polis Kelantan, Datuk Muhamad Zaki Harun)

Namun, kelmarin, suspek yang juga positif dadah jenis Methampethamine tersebut dilaporkan bergaduh dengan seorang lagi OKT sebelum pengawal lokap bertindak memindahkanya ke lokap lain seorang diri di Balai Polis Bachok.  Suspek kemudian mengalami sesak nafas dan dibawa ke klinik untuk mendapatkan rawatan sebelum disahkan meninggal dunia oleh doktor bertugas.  Menurut pemangku Ketua Polis Kelantan, Datuk Muhamad Zaki Harun, beliau akan tunggu lapaoran sepenuhnya dan sebab kematian."Sebab kematian biar doktor sahkan dulu apa pun tindakan siasatan telah pun kita buat dari sudut jenayah tetapi dari sudut lain siasatan akan di buat oleh siasatan khas dari bukit aman iaitu di bawah jips team daripada bukit aman telah turun dan mereka juga masih tunggu keputusan post mortem," katanya pada sidang media di Ibu Pejabat Polis Kelantan (IPK),di sini semalam. Mengulas lanjut, menurut Datuk Muhamad Zaki, pemeriksaan turut mendapati, mangsa mempunyai tujuh rekod lampau berkait kes dadah.  Sementara itu, dalam kes berasingan seorang peninju Muay Thai warganegara Thailand maut selepas mengalami pendarahan dalam otak ketika menyertai Kejohanan Muay Thai Ambang Merdeka 2022 di padang sebuah kolej di Kampung Che Deris, Badang Kota Bharu kelmarin.  Mangsa, Mr. Kittichai Chaengkhao,28 tahun, meninggal dunia kira-kira pukul 10.57 pagi semalam di Hospital Raja Perempuan Zainab II (HRPZ II) Kota Bharu selepas hampir 10 jam dirawat di unit kecemasan hospital itu.  "Pihak doktor telah mengeluarkan sebab - sebab kematian dan jelas ianya boleh di katakan kemalangan la..kemalangan dalam sukan, masa kejadian dia tidak sedar dan di bawa ke hospital, masa di tempat kejadian pun doktor ada kerana setiap perlawanan ni ada doktor mengawasi dan terus di bawa ke hospital," kata Muhamad Zaki. Siasatan mendapati, semasa kejohanan itu, mangsa dijadualkan berlawan dengan seorang peninju Muay Thai tempatan yang berusia 29 tahun.

Berdasarkan siasatan mangsa memasuki negara ini secara sah dengan mempunyai dokumen perjalanan yang diperakui.  Polis juga telah mengambil keterangan daripada pihak penganjur berhubungan kes tersebut dan mendapati pihak terbabit mempunyai permit untuk menganjurkan kejohanan Muay Thai itu.  Tambah Datuk Muhamad Zaki, kes diklasifikasikan sebagai mati mengejut.


RTM merakyatkan jenama ke setiap pelosok negeri - KP

KUALA LIPIS, 15 Ogos- Usaha merakyatkan jenama RTM ke setiap pelosok negeri khususnya kawasan luar bandar diteruskan dengan penganjuran pelbagai bentuk program di lapangan.  Meskipun RTM bukan satu jenama baharu, malah kepelbagaian produk-produknya tetap dipromosikan agar sentiasa mendapat sambutan daripada pelbagai lapisan masyarakat.  Ketua Pengarah Penyiaran, Datuk Che Roslan Che Daud berkata publisiti bagi produk-produk terbitan RTM harus dilipatgandakan dengan penganjuran program-program di lokasi, khususnya kawasan luar bandar.  Mengambil contoh program anjuran RTM Pahang bertajuk Hogoh Pahang 2022, jelasnya, nyata memberi impak kepada perkembangan dan penyebaran jenama RTM.  Beliau yang juga menyertai program Hogoh Pahang selama tiga hari, menyatakan secara keseluruhannya berpuashati dengan penganjuran program itu yang dikendalikan oleh Jabatan Penyiaran Negeri Pahang.

(Ketua Pengarah Penyiaran, Datuk Che Roslan Che Daud)

Jelas beliau, slot Zon Timur akan datang dijangka bakal diadakan di kawasan luar bandar di Terengganu yang juga destinasi terakhir bagi zon itu.  "Program-program yang dilaksanakan seperti Hogoh Pahang 2022 akan diteruskan ke negeri-negeri lain, sebelum ni dah ada di Jeli dan kedua di Pahang kemudian kita akan bergerak ke terengganu,insya-Allah kalau tiada apa-apa arah melintang kita akan ke Kuala Terengganu atau Hulu Terengganu untuk membawa program ini ke negeri-negeri lain," katanya pada hari terakhir penganjuran Hogoh Pahang di sini. Program tiga hari Hogoh Pahang yang dianjurkan di Jelai itu, padat dengan pelbagai pengisian program yang menarik perhatian kanak-kanak sehingga dewasa.  Sebagai penutup tirai bagi program itu, turut diadakan Kempen Penanaman Pokok di Bandar Warisan Lipis bersama-sama Timbalan Menteri I Pembangunan Luar Bandar merangkap Ahli Parlimen Lipis, Datuk Sri Abdul Rahman Mohamad.  Penganjuran program tanaman pokok itu sekaligus sebagai usaha menjayakan agenda nasional kerajaan iaitu penanaman 100 juta pokok menjelang tahun 2025.  Lebih 30 anak pokok jenis Tekoma ditanam sekitar bandar Lipis.  Program amal ini turut disertai oleh Ahli Kelab Motorsikal Berkuasa Tinggi RTM (RTMBC) sebelum konvoi yang diketuai oleh Ketua Pengarah Penyiaran sendiri, Dato Che Roslan bergerak pulang ke Ibu Kota selepas berkampung di Jelai, Pahang selama tiga hari.  Rata-rata pengunjung yang hadir berharap program anjuran RTM ini dapat diteruskan pada masa akan datang, dengan pelbagai aktiviti menarik kepada orang ramai.  Hogoh@Pahang menutup tirai semalam dengan memuatkan pelbagai aktiviti kepada pengunjung seperti pertandingan mewarna sempena bulan kemerdekaan kepada kanak-kanak, pertandingan memasak dan pertandingan akhir karaoke.


SUKIPT 2022: Sukan mampu semarak patriotisme dan perpaduan - PM

TANJUNG MALIM, 15 Ogos- Sukan berupaya menyemarakkan semangat patriotisme dan perpaduan dalam Keluarga Malayasia yang perlu diterapkan dan dipamerkan rakyat Malaysia tanpa mengira latar belakang serta status.  Perdana Menteri Datuk Seri Ismail Sabri Yaakob berkata, semangat Keluarga Malaysia ini perlu diteruskan momentumnya, bukan sahaja dalam gelanggang sukan, malah di arena institut pengajian tinggi IPT yang sangat sinonim dengan pembinaan bangsa Malaysia yang bersatu padu.

(Perdana Menteri Datuk Seri Ismail Sabri Yaakob, berucap pada majlis perasmian Sukan Institusi Pengajian Tinggi (SUKIPT) di Universiti Pendidikan Sultan Idris (UPSI) di sini)

"Lihat sahaja ketika ada perlawanan bola sepak atau badminton, lebih-lebih lagi yang di peringkat dunia tanpa mengira kaum dan agama – kita duduk semeja bersama- sama rakan-rakan di restoran untuk bersorak menyokong pasukan negara. Hakikatnya, sukan berupaya memberikan auranya yang tersendiri, bukan sahaja dalam kalangan yang bertanding, tetapi juga kepada yang menonton," katanya ketika berucap pada majlis perasmian Sukan Institusi Pengajian Tinggi (SUKIPT) di Universiti Pendidikan Sultan Idris (UPSI), Tanjung Malim.  Pada majlis itu beliau turut mengumumkan ganjaran sebanyak RM20,000 kepada atlet yang berjaya memecah rekod kebangsaan pada kejohanan SUKIPT 2022.  Beliau turut berharap agar program seumpama SUKIPT dapat terus membentuk dan melahirkan lebih ramai atlet IPT yang berprestasi tinggi dan berminda juara dalam kejohanan besar di peringkat antarabangsa.

Selain itu, Ismail Sabri turut memberikan contoh seperti kisah jurulatih badminton negara Hendrawan yang telah memberikan kasutnya kepada pemain Jamaica, Samuel Ricketts agar beliau boleh meneruskan permainan.Malah katanya sikap pesilat Malaysia, Siti Shazwana Ajak telah dipuji netizen selepas melindungi kepala lawannya dari Indonesia, Selly Andriani yang tudungnya tertanggal semasa mereka berdua beraksi di dalam gelanggang pada temasya Sukan SEA ke-31 di Hanoi, Vietnam pada Mei lepas.“Dari sini kita boleh belajar bahawa ada lagi perkara yang lebih besar daripada sebuah pertandingan, iaitu kasih sayang, hormat-menghormati dan juga nilai kemanusiaan sesama pasukan yang berlawan.Semangat beginilah yang kita mahu, tidak terhad kepada atlet dan kontinjen yang bertanding tetapi juga kepada semua penonton yang menyokong serta sukarelawan dan pegawai yang bertugas,” katanya. Turut hadir pada majlis itu ialah Menteri Besar Perak Datuk Seri Saarani Mohamad, Menteri Pengajian Tinggi Datuk Seri Dr Noraini Ahmad dan Timbalan Menteri Pendidikan I Datuk Dr Mah Hang Soon. Temasya SUKIPT yang sudah memasuki edisi kelima, berlangsung sehingga 21 Ogos ini dan  mempertandingkan 21 jenis sukan dengan penyertaan  66 universiti dari seluruh Malaysia.


Pasukan Khas Jihad Tangani Inflasi beri kesan positif - Mustapa

(Menteri di Jabatan Perdana Menteri (Ekonomi), Datuk Seri Mustapa Mohamed ketika ditemui pengamal media selepas melawat kerja-kerja bagi projek pembinaan Bangunan Gunasama Jabatan Persekutuan di Tunjong hari ini/ Foto BERNAMA)

KOTA BHARU, 14 Ogos - Penubuhan Pasukan Khas Jihad Tangani Inflasi dilihat memberi kesan positif terutamanya membabitkan penurunan harga barangan kawalan di pasaran, kata Menteri di Jabatan Perdana Menteri (Ekonomi), Datuk Seri Mustapa Mohamed.Beliau berkata penubuhan pasukan itu pada Jun lalu ternyata memberi kesan yang baik untuk menangani inflasi khususnya berkaitan penguatkuasaan seperti harga minyak masak dan sebagainya yang kini dilihat ada penurunan."Inflasi ini satu masalah yang dihadapi oleh dunia ketika ini Alhamdulillah, setakat beberapa minggu ini kita dapati keadaan inflasi dunia dilihat reda sedikit dan ia mungkin akan memberi kesan yang baik kepada Malaysia," katanya.Beliau berkata demikian kepada pemberita selepas mengadakan lawatan bangunan guna sama Jabatan Persekutuan di Pejabat Pembangunan Negeri Kelantan dekat Tunjong, di sini hari ini.

(Menteri di Jabatan Perdana Menteri (Ekonomi) Datuk Seri Mustapa Mohamed (kanan) melihat pelan Projek Bangunan Gunasama Jabatan Persekutuan pada lawatan di Tunjong hari ini/ Foto BERNAMA)

Mengulas lanjut, Mustapa, yang juga ahli Pasukan Khas Jihad Tangani Inflasi, berkata, mesyuarat yang dilakukan sebanyak dua kali seminggu bagi membincangkan pelbagai isu dengan melibatkan pelbagai kementerian bersama pasukan itu menampakkan ia berfungsi dengan baik sekali.Katanya, segala langkah dan tindakan yang diambil menerusi pasukan berkenaan dapat dilakukan secara lebih berfokus dan diberi perhatian yang khusus berbanding sebelum ini."Baru-baru ini juga, Perdana Menteri, Datuk Seri Ismail Sabri Yaakob ada menyebut bekalan ayam juga telah kembali stabil selain harga yang dijual juga lebih rendah daripada harga siling yang ditetapkan iaitu RM9.40 sekilogram. "Selain itu, kerajaan juga sedang mempertimbangkan beberapa rayuan daripada pengusaha ternakan ayam untuk mengeksport semula ke negara Singapura. Bagaimanapun, perkara ini masih belum diputuskan dan ia akan dipertimbangkan oleh Kementerian Pertanian dan Industri Makanan," katanya. -BERNAMA


KPM akan umum data pelajar lepasan SPM tidak lanjutkan pelajaran

(Menteri Kanan Pendidikan, Datuk Dr Radzi Jidin menyampaikan ceramah pada program Bersama Semarakkan Transformasi Pendidikan-Guru Sabah di Sabah International Convention Centre (SICC) hari ini/ Foto BERNAMA)

KOTA KINABALU, 14 Ogos - Kementerian Pendidikan (KPM) akan mengumumkan data sebenar jumlah pelajar lepasan Sijil Pelajaran Malaysia (SPM) yang tidak melanjutkan pelajaran dalam tempoh terdekat.Menteri Kanan Pendidikan, Datuk Dr Radzi Jidin berkata ketika ini kementeriannya sedang mengumpulkan rekod dan data baharu mengenai hala tuju pelajar berkenaan selepas tamat menduduki peperiksaan tersebut."KPM akan perincikan data-data (pelajar), kita akan kongsikan data ini dalam masa terdekat dan kita akan terangkan (ke mana pelajar) berdasarkan data yang kita dapat," katanya kepada pemberita selepas program Bersama Semarakkan Transformasi Pendidikan-Guru Sabah di Pusat Konvensyen Antarabangsa Sabah, di sini hari ini.Turut hadir Menteri Tugas-Tugas Khas Sabah, Datuk Mohd Arifin Mohd Arif dan Pengarah Jabatan Pendidikan Negeri, Tah Nia Jaman.Baru-baru ini media melaporkan kira-kira 390,000 atau 72.1 peratus lepasan SPM membuat keputusan untuk tidak menyambung pelajaran mereka.Mengulas angka dilaporkan itu, Radzi berkata kajian itu dibuat tidak menyeluruh dan merekodkan 'age cohort' atau tidak mempunyai situasi sama misalnya generasi lepas yang kini berusia 70 hingga 80 tahun mempunyai sebab berbeza tidak melanjutkan pelajaran berbanding generasi muda masa kini."Sebab itu kita kena lihat secara lebih mendalam. Saya tidak mahu mengulas mengenai 72 peratus, biar kita jelaskan hal itu berdasarkan data yang kita dapat mengenai pelajar yang menamatkan SPM," katanya.

Dalam pada itu, Radzi berkata kementeriannya sentiasa bekerjasama dengan agensi lain dalam usaha membantu pelajar yang mengalami kesukaran untuk ke sekolah di Sabah.Beliau berkata sekiranya perkara itu melibatkan isu infrastruktur, KPM akan mencari pendekatan untuk membantu pelajar berkenaan supaya mendapat akses pendidikan yang terbaik.Mengenai program itu, Radzi berkata ia adalah usaha transformasi KPM untuk menyampaikan mesej secara menyeluruh dalam ekosistem pendidikan supaya dapat melihat arah pembangunan sistem pendidikan negara.Beliau berkata pada program bersama kira-kira 1,000 warga pendidik itu, banyak perkara yang  disampaikan tentang aspek pendidikan yang telah dan akan dilaksanakan selain memberi ruang kepada guru untuk menyampaikan pandangan serta cadangan masing-masing bagi penambahbaikan sistem pendidikan. -BERNAMA


MAEPS akan jadi tarikan pelancong, pameran dan aktiviti agromakanan diteruskan

SERDANG, 14 Ogos - Pameran dan aktiviti berkaitan agromakanan di MAEPS akan diteruskan sepanjang masa. Jelas Menteri Pertanian dan Industri Makanan, Datuk Seri Dr Ronald Kiandee, ini merupakan satu usaha untuk menjadikan MAEPS sebagai hub agro-pelancongan untuk mempromosikan kepada umum semua subsektor agromakanan."Kita juga ingin melihat MAEPS tidak akan lesu dan berdiam selepas MAHA 2022, tetapi dijadikan sebagai tapak kekal untuk mempromosikan sektor agropelancongan negara kita.""Kita ada rumah kekal pavilion-pavilion negeri yang tentu sekali boleh dijadikan kerajaan negeri untuk mempromosikan produk capaian yang ada daripada negeri-negeri ke MAEPS ini dan dijadikan sebagai tarikan pelancong dalam sektor agropelancongan." kata beliau pada sidang media Majlis Penutupan MAHA 2022, di sini hari ini.

(Laman Agro Nanas antara yang mendapat tarikan pengunjung MAHA 2022)

Tambah Ronald, sebagai permulaan laman padi akan menjadi anak angkat kepada MAFI melalui Bahagian Pembangunan Industri Padi bersama Padi Beras Nasional Berhad (BERNAS).Ia akan dijadikan sebagai tapak agro-pelancongan yang kekal dan pusat latihan kepada peserta, penyelidik dan sebagainya.Sementara itu dalam majlis yang sama, beliau turut menyampaikan hadiah kepada pemenang Anugerah Pavilion Negeri Terbaik yang dimenangi Pavilion Perak, Anugerah Segmen Paling Viral dimenangi Laman Miracle Garden manakala Anugerah Jualan Paling Tinggi dimenangi oleh Laman Castle of Fruit dibawah FAMA.Bagi Anugerah Istimewa yang merupakan anugerah pengunjung MAHA ke 1,100,0001 dimenangi oleh Yaakob Man @ Othman, 67, pesara kerajaan dari Pulau Pinang.


MAHA 2022 dapat sambutan luar biasa, catat 1.4 juta pengunjung

(Menteri Pertanian dan Industri Makanan (MAFI), Datuk Seri Dr Ronald Kiandee)

SERDANG, 14 OGOS - Pameran Pertanian, Hortikultur dan Agro Pelancongan (MAHA) 2022 mendapat sambutan luar biasa dan berjaya melepasi sasaran asal bagi nilai jualan dan pengunjung.Menteri Pertanian dan Industri Makanan, Datuk Seri Dr Ronald Kiandee berkata, lebih 1.4 juta pengunjung melibatkan pengunjung secara fizikal dan maya telah hadir ke MAHA 2022.Bagi sasaran nilai jualan, ia telah melangkaui sehingga RM260 juta."Penantian empat tahun ini menjadikan MAHA kali ini, MAHA yang terbesar dari segi jumlah pengunjung mahu pun nilai jualan."Ketika kita berada di dewan ini, mahupun Keluarga Malaysia yang sedang menonton secara langsung di kaca televisyen di luar sana, kehadiran jumlah pengunjung MAHA 2022 dicatatkan telah pun melebihi 1.4 juta pengunjung iaitu 1.2 juta pengunjung secara fizikal dan 266,000 pengunjung secara maya. Manakala, jumlah nilai jualan telah melangkaui RM260 juta.

(Antara pengunjung yang hadir secara fizikal ke MAHA 2022)

"Bagi pihak Kementerian Pertanian dan Industri Makanan (MAFI), saya rakamkan ucapan tahniah serta setinggi-tinggi penghargaan dan terima kasih kepada semua pihak termasuk warga MAFI, jabatan dan agensi kerajaan merentasi pelbagai kementerian, para penaja serta pihak swasta dan syarikat individu yang telah bersama-sama menjayakan penganjuran MAHA 2022," kata beliau pada sidang media Majlis Penutupan MAHA 2022, di sini hari ini.MAHA 2022 telah menampilkan 22 segmen khusus untuk mengangkat sektor agromakanan sebagai salah satu sektor yang berpotensi untuk diceburi oleh seluruh lapisan masyarakat, selain memacu pemulihan sektor agromakanan dan membantu usahawan tani menjana pendapatan.


RM310,000 diagihkan untuk pengurusan institusi pondok dan maahad tahfiz di Kedah

(Menteri Besar Kedah, Datuk Seri Muhammad Sanusi Md Nor)

ALOR SETAR, 14 Ogos - Jawatankuasa Pengurusan Wakalah Agihan Zakat Negeri Kedah memperuntukkan sebanyak RM310,000 untuk diagihkan kepada pengurusan institusi pondok dan maahad tahfiz di seluruh Kedah. Ia merupakan sebahagian daripada RM360,000 yang dibayar oleh Lembaga Zakat Negeri Kedah (LZNK kepada kerajaan negeri Kedah sebagai wang wakalah zakat untuk diagihkan kepada asnaf yang layak. Menteri Besar Kedah, Datuk Seri Muhammad Sanusi Md Nor berkata, sebanyak 34 institusi pondok menerima wang wakalah bagi kegunaan pengurusan pondok iaitu sebanyak RM3,000 bagi setiap pondok dengan jumlah keseluruhan sebanyak RM102,000.  Manakala sebanyak 104 maahad tahfiz menerima wang wakalah bagi kegunaan pengurusan maahad tahfiz iaitu sebanyak RM2,000 setiap maahad tahfiz dengan jumlah keseluruhan sebanyak RM212,000.  Menurut beliau, wang wakalah yang diagihkan ini hendaklah digunakan untuk tujuan pengurusan seperti yang dinyatakan di dalam Garis Panduan Pengurusan Wakalah Agihan Zakat yang dikeluarkan oleh Jawatankuasa Pengurusan Wakalah Agihan Zakat Negeri Kedah.

"Adalah menjadi harapan saya wang wakalah ini dapat dimanfaatkan sebaiknya oleh pengurusan pondok dan maahad tahfiz, walau pun tak banyak mana tapi sekurang-kurangnya dapat juga serba sedikit membantu kewangan pengurusan pondok dan tahfiz," kata beliau semasa berucap pada Majlis Agihan Wakalah Zakat Pejabat Kerajaan Negeri Kedah di Dewan Seri Mentaloon, di sini hari ini.  Jelas Muhammad Sanusi, agihan wakalah zakat tersebut merupakan 1/8 daripada jumlah bayaran zakat oleh kakitangan kerajaan negeri Kedah yang dibuat melalui potongan gaji kepada LZNK bagi tahun 2021 yang berjumlah RM2.881 juta.  Ia melibatkan potongan gaji secara bulanan oleh kakitangan 29 agensi kerajaan negeri. Katanya, berdasarkan rekod sistem pembayaran gaji, sehingga 31 Julai lalu,seramai 4,049 kakitangan kerajaan negeri atau 77 peratus daripada keseluruhan 5,247 kakitangan kerajaan negeri telah membuat bayaran zakat kepada LZNK dengan membuat potongan gaji melalui sistem pembayaran gaji bulanan. Sehubungan itu, beliau berharap jumlah tersebut dapat dipertingkatkan dan semua kakitangan kerajaan negeri dapat membuat bayaran zakat melalui potongan gaji secara bulanan.


RTM jadi penyiar rasmi Piala Dunia 2022 Qatar

KUALA LUMPUR, 14 Ogos- Keluarga Malaysia berpeluang menyaksikan kejohanan  bola sepak Piala Dunia 2022 Qatar secara percuma menerusi Radio Televisyen Malaysia (RTM) yang menjadi penyiar rasmi bagi acara sukan terbesar dunia itu. Menteri Komunikasi dan Multimedia, Tan Sri Annuar Musa berkata, sebanyak 41 perlawanan akan disiarkan oleh RTM merangkumi 27 perlawanan secara langsung termasuk perlawanan akhir dan 14 siaran tertunda melibatkan 130 jam siaran secara keseluruhan.“RTM akan menyiarkan perlawanan melibatkan negara ranking tinggi yang mempunyai ramai peminat di Malaysia,” katanya kepada pemberita selepas melancarkan program Menjelang Sepak Mula Piala Dunia 2022 Qatar sempena pelantikan RTM sebagai penyiar rasmi acara sukan itu, di sini.

(Menteri Komunikasi dan Multimedia, Tan Sri Annuar Musa berucap ketika hadir ke Majlis Pelancaran Menjelang Sepak Mula Piala Dunia Fifa Qatar 2022 di Bukit Jalil)

Menurut Tan Sri Annuar, Piala Dunia 2022 Qatar yang berlangsung dari 20 November hingga 18 Disember depan akan disiarkan menerusi tiga saluran iaitu TV2, TV Okey dan Sukan RTM manakala penstriman langsung melalui RTM Klik. Jelas beliau, RTM menanggung kos sebanyak RM32.5 juta bagi membolehkan Keluarga Malaysia mengikuti sukan bertaraf dunia itu secara percuma kali ini. “Oleh itu, saya harap syarikat swasta dan syarikat berkaitan kerajaan (GLC) dapat turut berkongsi menanggung kos pembiayaan siaran bersama RTM,” katanya. Tan Sri Annuar berkata, sejak  2002 iaitu selama 20 tahun RTM tidak putus membida hak penyiaran sama ada siaran langsung atau siaran tertunda bagi membolehkan rakyat Malaysia menikmati kejohanan empat tahun sekali itu.Beliau berkata bola sepak bukan hanya sekadar sukan tetapi industri yang besar dan mempunyai peminat rentas kaum serta negara. Piala Dunia mempunyai tontonan seluruh dunia yang cukup besar dalam menjana pendapatan tinggi bagi penajaan dan industri penyiaran, katanya. Menurut kenyataan yang diedarkan Kementerian Komunikasi dan Multimedia (K-KOMM), persetujuan pembelian hak siaran ditawarkan syarikat Sport Media & Distributors Sdn Bhd dengan siaran pertama pada 20 Nov menyaksikan perlawanan antara Qatar dan Ecuador. Pada program hari ini, RTM turut memperkenalkan enam pengacara sukan yang akan bertugas semasa siaran langsung tersebut iaitu Syafiq Asyraf, Rasdi Jumaat, Zackhi Suri, Jeed Zulkefli, Aizuddin Shah dan Mohd Nazri Shukri. Menurut kenyataan itu, selain pengacara sukan, RTM akan turut menampilkan 12 pengacara jemputan terdiri daripada bekas pemain dan jurulatih kebangsaan yang akan memberi ulasan serta kupasan terhadap permainan perlawanan. Piala Dunia 2022 Qatar dengan slogan ‘Now Is All’ akan berlangsung di lapan stadium rasmi di Qatar melibatkan 32 negara.Pada edisi Piala Dunia 2018, RTM mendapat hak penyiaran bagi 41 daripada 64 perlawan antarabangsa itu dengan 27 daripadanya ditayang secara langsung, membabitkan kos keseluruhan sekitar RM30 juta.


Jelajah Tujuh Puncak, program belia tawan gunung tertinggi di Malaysia

(Ketua Jurulatih Program Jelajah Tujuh Puncak, Anith Aswany Mohd Razi)

KUALA LUMPUR, 14 Ogos - Program Jelajah Tujuh Puncak menjadi platform untuk golongan belia menawan antara gunung tertinggi di Malaysia.Program anjuran Jabatan Pembangunan Kominiti dan Kesejahteraan Bandar, Dewan Bandaraya Kuala Lumpur (DBKL) ini telah mendapat sambutan baik para belia dengan hampir 200 peserta hadir pada ujian saringan.Ketua Jurulatih Program, Anith Aswany Mohd Razi berkata, para peserta perlu menjalani beberapa ujian seperti 2.4km larian, tekan dan bangkit tubi bagi melayakkan mereka dipilih.Para peserta yang berjaya akan mengikuti latihan selama empat minggu sebagai persediaan menawan ketujuh- tujuh puncak gunung yang bermula dengan Gunung Yong Belar di Perak.

(Para peserta perlu menjalani beberapa ujian seperti 2.4km larian, tekan dan bangkit tubi bagi melayakkan mereka dipilih menyertai Program Jelajah Tujuh Puncak)

Mereka akan dilatih dari segi mental dan fizikal kerana cabaran mendaki gunung memerlukan tahap stamina yang tinggi."Sekarang ini kita memang akan pilih belia bermula umur daripada 18 hingga 40 tahun untuk program ini lah, jadinya selepas habis empat minggu akan pilih yang betul- betul cergas, akan naik Gunung Yong Belar dan lagi tujuh dan yang terakhir adalah Gunung Kinabalu," kata beliau."Sebelum ini saya tak pernah naik gunung, adalah gunung tapi tak adalah antara 7 gunung tertinggi dekat Malaysia ini, jadi apa yang DBKL anjurkan program ini, saya teringin hendak naik ketujuh- tujuh gunung itu," jelas peserta, Muhammad Faris Azhari.


Kaji sikap pengundi terlebih dahulu, baru boleh bubar Parlimen - PM

KUALA LUMPUR, 14 Ogos- Keputusan membubarkan Parlimen akan diumumkan selepas kajian lengkap mengenai sikap pengundi diterima daripada Pergerakan Wanita Barisan Nasional (BN).Perdana Menteri, Datuk Seri Ismail Sabri Yaakob berkata, ia penting untuk mengetahui sentimen pengundi dan kekuatan gabungan politik sebelum mendepani Pilihan Raya Umum (PRU) ke-15."Kita kena dapatkan kajian sikap pengundi, baru saya yakin untuk bubarkan Parlimen untuk PRU.Kalau tak dapat, bagaimana kita nak masuki peperangan melawan musuh, sebab itu saya beri cabaran dan tanggungjawab kepada Wanita UMNO dan komponen Wanita BN supaya buat kajian sikap yang tepat kepada parti," katanya dalam sidang media selepas berucap pada Konvensyen Wanita BN di sini.

Datuk Seri Ismail Sabri yang juga Naib Presiden UMNO berkata, BN perlu mengambil kira sentimen pengundi putih bagi memastikan keberhasilan strategi BN menjelang PRU akan datang.


Jelajah Pendidikan Keluarga Malaysia bantu 25,000 pelajar B40 luar bandar masuk IPT

(Datuk Seri Mahdzir Khalid merasmikan JPKM Parlimen Jelebu di Pekarangan Kompleks UMNOBahagian Jelebu di Simpang Pertang hari ini)

JELEBU, 14 Ogos - Penganjuran Program Jelajah Pendidikan Keluarga Malaysia (JPKM) 2022, berjaya membantu 25,000 pelajar kategori B40 di luar bandar menyambung pelajaran ke institut pengajian tinggi (IPT) setakat ini.Menurut Menteri Pembangunan Luar Bandar, Datuk Seri Mahdzir Khalid, jumlah tersebut adalah separuh daripada keseluruhan 50,000 pelajar yang disasarkan untuk dibantu tahun ini."Tahun ini Yayasan Prihatin Nasional (Prihatin) yang menganjurkan JPKM akan menyelesaikan siri jelajah ke 50 kawasan parlimen di seluruh negara. Perdana Menteri, Datuk Seri Ismail Sabri Yaakob meminta seramai 50,000 pelajar dibantu tahun ini sama ada untuk mereka buat Sijil, Diploma ataupun Ijazah Sarjana Muda."Beliau berkata demikian pada sidang media selepas merasmikan JPKM Parlimen Jelebu di Pekarangan Kompleks UMNO Bahagian Jelebu di Simpang Pertang di sini hari ini.Turut hadir, Timbalan Menteri Wilayah Persekutuan yang juga Ahli Parlimen Jelebu, Datuk Seri Jalaluddin Alias dan Ketua Pegawai Eksekutif Prihatin, Datuk Mohd Aizuddin Ghazali.

(Datuk Seri Mahdzir Khalid merasmikan JPKM Parlimen Jelebu di Pekarangan Kompleks UMNO Bahagian Jelebu di Simpang Pertang hari ini)

Mahdzir yang juga Menteri Mentor bagi program JPKM menambah, matlamat utama JPKM adalah untuk mencari pelajar-pelajar di luar bandar yang mungkin terlepas memasuki mana-mana IPT kerana faktor tertentu seperti masalah kewangan keluarga."Sebelum ini pelajar-pelajar kita memasuki ke universiti dan IPT selepas ditawarkan berdasarkan keputusan peperiksaan mereka, ada juga yang masuk selepas mereka melalui sistem Pendidikan Teknikal dan Latihan Vokasional (TVET).Tetapi masih ada yang terlepas pandang, oleh itu saya berharap apabila JPKM dianjurkan di kawasan-kawasan Parlimen, sekiranya ada pelajar-pelajar yang layak dan ada kesesuaian ambil lah pelajar-pelajar ini," katanya.JPKM yang digerakkan oleh Yayasan Prihatin Nasional, merupakan inisiatif dan projek khas Perdana Menteri bagi membuka akses pendidikan tinggi kepada seluruh Keluarga Malaysia khususnya di luar bandar.Ia melibatkan penyertaan kira-kira 38 buah IPT awam dan swasta serta institut kemahiran bagi menyediakan peluang kedua kepada pelajar untuk mendapatkan tempat ke IPT.


Kesedaran kibar Jalur Gemilang perlu ada pada rakyat

(Suwadi ditemu bual media selepas melancarkan Kempen Kibar Jalur Gemilang sempena Sambutan Bulan Kebangsaan 2022 di Taman Desa Jenderam Hilir, Dengkil, Selangor)

DENGKIL, 14 Ogos - Kesedaran mengibarkan Jalur Gemilang perlu ada dalam diri setiap rakyat tanpa perlu diseru oleh mana-mana pihak.Pengarah Bahagian Gerak Saraf dan Pengurusan Isu, Jabatan Penerangan Malaysia (JaPen), Suwadi Guliling berkata, amalan itu seharusnya sudah menjadi budaya dalam kehidupan rakyat kerana usia kemerdekaan negara sudah mencecah 65 tahun."Sebenarnya kibar Jalur Gemilang ini bukan perlu tunggu bendera yang percuma, ia patut timbul daripada diri kita sendiri, boleh beli, boleh pasang, kalau orang boleh menjahit, boleh pasang, tapi kita bagi itu sebagai untuk pencetuslah supaya Jalur Gemilang apabila seluruh negara ini berkibar Jalur Gemilang dalam bulan 8 hingga bulan 9, jadi semangat sambutan kemerdekaan itu lebih kelihatan," kata beliau kepada pemberita selepas melancarkan Kempen Kibar Jalur Gemilang sempena Sambutan Bulan Kebangsaan 2022 di Taman Desa Jenderam Hilir, di sini hari ini.

Dalam program itu, Suwadi diiringi Ahli Majlis Zon Jenderam Hilir, Muhammad Fahim Mohd Fauzi menyampaikan bendera Jalur Gemilang kepada wakil daripada 13 taman di Jenderam Hilir. Penganjuran program seumpama ini adalah sebagai satu usaha mengajak rakyat Malaysia untuk bersama-sama menghayati erti kemerdekaan agar semangat cintakan negara sentiasa tersemat dalam diri.Ia sekali gus meningkatkan rasa tanggungjawab terhadap keselamatan, keamanan dan kemakmuran negara.


Seorang lagi mangsa bot nelayan TFA 124 ditemukan

KUALA TERENGGANU, 14 Ogos- Agensi Penguatkuasaan Maritim Malaysia (Maritim Malaysia) Negeri Terengganu telah menemukan satu mayat yang dipercayai salah seorang daripada dua mangsa tragedi bot nelayan tempatan karam bernombor pendaftaran TFA 124 yang masih hilang.Pengarah Maritim Negeri Terengganu, Kepten Maritim Muhammad Suffi bin Mohd Ramli dalam satu kenyataan memaklumkan, jasad yang dipercayai mangsa bot nelayan karam itu ditemukan di kedudukan 9.4 batu nautika utara Pulau Redang pada jam 12.00 tengah hari."Maritim Malaysia menerima laporan daripada sebuah bot nelayan tempatan tempatan kira-kira pukul 11.00 pagi mengenai penemuan jasad itu."Susulan itu, aset maritim KM BAGAHAK yang sedang beroperasi diatur gerak ke lokasi aduan tersebut," katanya.Mayat mangsa dibawa ke Jeti Maritim Negeri Terengganu sebelum dibawa ke Hospital Sultanah Nur Zahirah, Kuala Terengganu untuk proses pengecaman dan bedah siasat.Rabu lalu, lima lelaki termasuk tekong hilang, manakala seorang lagi terselamat selepas bot dinaiki mereka karam pada jarak 10 batu nautika dari Pulau Redang.Bot nelayan tempatan dengan nombor pendaftaran TFA 124 dikatakan keluar dari Jeti Pasir Puteh, Kelantan.